Pembukaan sesi persekolahan di Perancis, sekatan COVID-19 dilonggarkan

PARIS, 13 Februari - Perancis akan mula melonggarkan sekatan COVID-19.

Jelas Menteri Pendidikannya, Jean-Michel Blanquer ia seiring pembukaan semula sekolah selepas cuti Februari ini.

Malah pemakaian pelitup muka tidak diwajibkan di kawasan luar sekolah.

Manakala peraturan keselamatan institusi pendidikan individu akan ditentukan di sekolah, bukannya pada peringkat kelas.

Pelajar juga dibenarkan bersukan di ruang tertutup kecuali sukan bersentuhan.

Berdasarkan peraturan yang dilonggarkan itu, pelajar yang dikenal pasti sebagai kontak rapat kes positif COVID-19 hanya perlu mengambil satu ujian yang dikendalikan sendiri.

Pelajar di negara berkenaan akan memulakan persekolahan 21 Februari ini di Zon A dan pada 28 Februari di Zon B.

Sekolah rendah akan beralih daripada protokol COVID Tahap 3 kepada Tahap 2 yang lebih santai.


Kakitangan kedutaan diarah keluar, diplomasi konflik Rusia-Ukraine gagal

SYDNEY, 13 Februari- Perdana Menteri Australia, Scott Morrison mengarahkan semua kakitangan kedutaaan di Kyiv meninggalkan negara itu selepas Rusia dilapor terus meningkatkan kesiapsediaan anggota tenteranya di sempadan Ukraine.

Arahan itu dikeluarkan selepas pengumuman sama oleh Amerika Syarikat (AS) dan Kanada susulan rundingan diplomasi menerusi panggilan telefon pada Sabtu untuk meredakan ketegangan di rantau itu, tidak mencapai kesepakatan malah semakin meningkat.

Rusia telah mengarahkan lebih 100,000 anggota tentera ke sempadan jirannya Ukraine dan kini hampir menguasai kawasan sempadan barat negara itu.

Ketegangan semakin meningkat selepas Washington memberi amaran pencerobohan boleh berlaku pada bila-bila masa dan Rusia juga telah mengadakan latihan tentera laut terbesar dalam beberapa tahun di kawasan Laut Hitam.

Jelas Morrison, Australia akan memindahkan operasinya di Lviv, bandar berhampiran sempadan Ukraine dengan Poland, kira-kira 540 kilometer timur Kyiv

Katanya, tiga kakitangan yang kekal di Kyiv akan membantu rakyat Asutralia di Ukraine yang kebanyakan mereka memiliki dua kerakyatan.

“Situsasi semasa seperti yang anda semua dengar, mencapai tahap sangat berbahaya," katanya.

Sambil mengecam tindakan autokratik sebelah pihak Rusia, Morrison turut menyentuh politik serantau, mengkritik China kerana berdiam diri terhadap tentera Rusia yang berkubu di sempadan Ukraine.

“Pakatan autokrasi yang dilihat cuba membuli negara lain, bukan perkara yang akan dipandang ringan oleh Australia, kata Morrison.

Menteri Luar Australia, Marise Payne turut mengulangi gesaan supaya rakyat Australia meninggalkan Ukraine dengan segera dan memberi amaran bahawa "keadaan keselamatan boleh berubah pada bila-bila masa.” -AFP


Polis Perancis tahan 500 kenderaan konvoi protes sekatan COVID-19

PARIS, 13 Februari - 500 kenderaan yang cuba memasuki Paris untuk menyertai protes 'Convoi de la Liberte' atau Konvoi Kebebasan bagi membantah sekatan COVID-19, ditahan Polis Perancis semalam .

Hampir 300 saman diserah kepada pemandu dengan kebanyakan kenderaan berhenti di pintu masuk ke ibu negara Perancis itu.

Konvoi diilhamkan dari demontrasi membabitkan pemandu trak di Ottawa, Kanada itu menyaksikan pemandu kenderaan dari beberapa bandar seluruh Perancis mengingkari arahan polis.

Peronda motosikal polis turut menahan dua van perkhemahan dan sebuah trak yang menyertai konvoi sehingga ke jalan Champs Elysees di tengah Paris.

Sementara itu, polis mengerakkan beribu-ribu pegawai, menubuhkan pusat pemeriksaan serta mengerahkan kenderaan berperisai dan trak meriam air sebagai persediaan menangani protes.

Bantahan terbaharu di Perancis itu menentang peraturan yang memerlukan pas vaksin untuk masuk di kebanyakan tempat awam negara berkenaan.

Kejadian berlaku menjelang pilihan raya Presiden yang bakal berlangsung kurang dua bulan lagi.

Ia berlaku selepas berbulan-bulan demonstrasi menentang penggunaan pas diadakan di Paris dan bandar lain.


Tindakan Britain mansuh semua sekatan COVID-19 membimbangkan

LONDON, 13 Februari - Pelbagai reaksi diterima susulan keputusan Perdana Menteri Britain, Boris Johnson untuk menamatkan semua sekatan termasuk arahan kuarantin kendiri di England menjelang akhir bulan ini.

Kesatuan sekerja terbesar Britain dengan lebih 1.3 juta ahli, Unison menyifatkan keputusan itu keterlaluan dan terburu-buru.

Tegas kesatuan itu lagi, virus COVID-19 belum berakhir sepenuhnya.

Setiausaha Agung Unison, Christina McAnea, berkata semua orang mahu kembali kepada kehidupan biasa, namun risiko COVID-19 belum berakhir.

Malah keputusan itu membangkitkan kebimbangan banyak pihak kerana dikhuatiri memburukkan lagi keadaan pada masa akan datang.

Kumpulan Penasihat Saintifik untuk Kecemasan (SAGE) turut memberi amaran tentang bahaya yang mendatang.

Ini susulan hasrat Johnson menjadikan England negara pertama di dunia memansuhkan semua sekatan coronavirus.

Kaji selidik YouGov ke atas hampir 4,500 penduduk Britain mendapati 75% percaya keperluan kuarantin kendiri selepas positif COVID-19 perlu dikekalkan.

Separuh daripada responden juga mahu sekatan COVID-19 terus dilaksana sehingga keadaan benar-benar pulih.


China beri kelulusan bersyarat untuk pil Pfizer COVID-19

BEIJING, 12 Februari- China memberikan kelulusan bersyarat untuk ubat COVID-19 Pfizer Paxlovid bagi merawat orang dewasa dengan penyakit ringan hingga sederhana serta berisiko.Pentadbiran Produk Perubatan Kebangsaan negara itu berkata,penyelidikan lanjut mengenai ubat itu perlu dijalankan dan diserahkan kepada pengawal selia.Paxlovid setakat ini dibenarkan di beberapa negara termasuk Amerika Syarikat dan Israel, manakala Kesatuan Eropah membenarkan negara anggota menggunakannya sebelum kelulusan rasmi sebagai langkah kecemasan terhadap varian Omicron.Tidak seperti vaksin COVID-19, ubat itu tidak menyasarkan protein spike yang sentiasa berkembang digunakan oleh coronavirus untuk menyerang sel.Setakat ini, China tidak meluluskan sebarang vaksin COVID-19 dihasilkan negara luar. -AFP


Hartawan tersohor India Rahul Bajaj meninggal dunia

NEW DELHI, 12 Februari - Taikun tersohor India Rahul Bajaj meninggal dunia pada Sabtu di usia 83 tahun.

Bekas pengerusi Kumpulan Bajaj itu, yang juga antara pengeluar motosikal terbesar, menghidap kanser dan meninggal dunia di sebuah hospital di Pune di barat India, lapor media tempatan.

Beliau meninggalkan dua anak lelaki Rajiv dan Sanjiv Bajaj dan seorang anak perempuan Sunaina Kejriwal.

Pemimpin perniagaan dan ahli politik India dalam ucapan takziah mereka memperingati sumbangan beliau kepada sektor perindustrian negara.

"Rahul Bajaj ialah orang yang membolehkan kebanyakan rakyat India menggunakan motosikal. Kita kehilangan seorang pemimpin perniagaan yang berpandangan jauh dan lantang," kata bekas menteri kewangan P. Chidambaram.

Presiden India Ram Nath Kovind menggelar Bajaj sebagai "doyen" (tokoh) industri India.

"Kerjayanya mencerminkan peningkatan dan kekuatan semula jadi sektor korporat negara," ciapnya di Twitter.


Enggan terima vaksin, kira-kira 3,00 pekerja perbandaran New York bakal dipecat.

NEW YORK, 12 Februari- Bandaraya New York  bersedia untuk memecat kira-kira 3,000 pekerja perbandaran kerana gagal mematuhi tarikh akhir untuk mendapatkan vaksin terhadap COVID-19.Pemecatan dijangka berlaku di tengah-tengah rasa tidak puas hati yang semakin meningkat di Amerika Utara terhadap sekatan COVID-19 dan ketika beberapa negeri menarik balik arahan pemakaian pelitup muka.New York memerlukan semua pekerja bandar, termasuk polis, bomba dan guru, menerima sekurang-kurangnya satu dos vaksin di bawah arahan yang diluluskan oleh bekas Datuk Bandar Bill de Blasio tahun lalu."Tanggungjawabnya jelas. Kami berkata, jika anda diupah, jika anda mendapat pekerjaan ini, anda perlu diberi vaksin. Jika anda tidak mematuhi peraturan, itu keputusan anda "kata pengganti de Blasio, Eric Adams, pada Khamis.Seperti pemakaian mandatori pelitup muka, vaksinasi turut diwajibkan dan telah menjadi isu politik yang kontroversi di Amerika, dengan Texas yang diketuai Republikan bakal mengharamkannya.Beratus-ratus pekerja yang menentang keperluan vaksin New York akan berarak di Dewan Bandaraya di Manhattan pada hari hari ini.Kira-kira 95% daripada tenaga kerja perbandaran telah menerima sekurang-kurangnya satu dos vaksin.Jumlah 3,000 itu mewakili kurang daripada satu peratus daripada 370,000 pekerja perbandaran Big Apple.Beberapa ribu yang lain masih tidak diberi vaksin tetapi telah memohon sama ada pengecualian perubatan atau agama untuk mengelakkan kehilangan pekerjaan.Jumaat adalah hari terakhir bagi mereka mendapatkan vaksin selepas New York menamatkan arahan pemakaian pelitup muka di kawasan tertutup pada Khamis.Beberapa negeri lain, termasuk California, New Jersey dan Massachusetts mengumumkan minggu ini pemansuhan arahan sama untuk perniagaan atau sekolah.Tindakan itu dibuat ketika kerajaan Uncle Sam semakin bimbang tentang protes yang diketuai oleh pemandu lori terhadap sekatan coronavirus yang telah menutup ibu kota Kanada, Ottawa dan tiga lintasan sempadan negara itu.Penyokong pergerakan itu di Amerika Syarikat telah menyeru konvoi pemandu lori untuk berkumpul di California pada awal Mac untuk perhimpunan dua hari sebelum bakal menuju ke ibu negara Washington.- AFP


Konflik Rusia - Ukraine: Dagangan Wall Street merosot, harga minyak melonjak

NEW YORK, 12 Februari- Pasaran saham Wall Street merosot pada Jumaat manakala harga minyak melonjak selari amaran White House kemungkinan pencerobohan Rusia ke atas Ukraine.

Pasaran kewangan terjejas sebaik taklimat Penasihat Keselamatan Amerika Syarikat (AS), Jake Sullivan yang menyatakan pencerobohan Rusia boleh “bermula pada bila-bila masa,” termasuk ketika Sukan Olimpik Musim Sejuk Beijing berlangsung.

“Jika Rusia meneruskan serangan ke atas Ukraine, ia mungkin bermula dengan serangan bom dari udara dan peluru berpandu yang berisiko tinggi membunuh orang awam,” kata Sullivan. “Rakyat Amerika Syarikat di Ukraine perlu meninggalkan negara dalam apa jua keadaan dengan segera dalam tempoh 24 hingga 48 jam dari sekarang.”

Sejak kebelakangan ini, para pelabur dilihat kurang bimbang akan pencrobohan Rusia ke atas Ukraine berikutan rundingan pihak barat dengan Presiden Rusia, Vladimir Putin.

Namun, pasaran bursa saham AS itu merudum selepas kenyataan Sullivan mengenai serangan Rusia; menyaksikan S&P 500 merosot 1.9% kepada 4.418.64 pada sesi penutupan semalam.

Begitu juga pasaran Wall Street lain seperti indeks Nasdaq merosot 2.78% ke 13,791.15. Indeks Dow Jones jatuh 503,53 mata atau 1.43% kepada 34,738.06.

Menurut Penganalisis, penjualan itu mungkin meningkat disebabkan peralihan pelabur dalam ‘mod risiko’ bagi mengurangkan impak sepanjang dua hari tiada dagangan.

Sementara itu, minyak mentah Brent North Sea, naik 3.3% pada AS$94.99 setong manakala West Texas Intermediate juga naik 3.6% menjadikan harga AS$93.10 setong. -AFP


Kilang keropok beras terbakar, empat pekerja maut

TOKYO, 12 Februari- Empat pekerja maut dalam kebakaran di sebuah kilang keropok beras di Jepun.Kira-kira 30 orang berada di lokasi ketika kebakaran berlaku di wilayah utara Niigata sekitar tengah malam, lapor media tempatan. Punca kebakaran bagaimanapun masih tidak dapat dipastikan.“Kami mengesahkan kematian empat orang,” kata jurucakap polis kepada AFP tanpa memberikan butiran lanjut.Penyiar awam NHK melaporkan polis sedang mencari dua lagi pekerja, dan seorang lagi mangsa dihantar ke hospital selepas terhidu asap tetapi dalam keadaan sedar.Anggota bomba masih berusaha untuk memadamkan kebakaran lapan jam selepas ia bermula, kata seorang pegawai di jabatan bomba tempatan.“Kami menghantar sebanyak 22 jentera bomba ke lokasi dan anggota bomba masih lagi berusaha memadamkan api,” katanya.Kilang itu dimiliki oleh Sanko Seika, salah satu pengeluar keropok beras terbesar Jepun dan mengendalikan barisan pengeluaran untuk menghasilkan makanan ringan yang popular.Kebakaran yang membabitkan mangsa maut adalah luar biasa di Jepun, yang mempunyai standard bangunan yang ketat, dan jenayah kekerasan jarang berlaku.Pada Disember, 25 orang terbunuh dalam kebakaran di sebuah klinik kesihatan mental di Osaka.Seorang bekas pesakit klinik yang disyaki memulakan kebakaran itu meninggal dunia pada bulan yang sama sebelum polis boleh menyoal siasatnya.-AFP


Keputusan Amerika Syarikat beku aset Afghanistan, undang kemarahan Taliban

WASHINGTON, 12 Februari - Keputusan Amerika Syarikat membekukan aset Afghanistan terdahulu, sebanyak AS$7 bilion mengundang kemarahan kerajaan Taliban.Presiden Joe Biden mahu aset tersebut digunakan sebagai bayaran pampasan kepada mangsa tragedi 11 September dan bantuan kemanusiaan pasca peperangan di Kabul.Menurut seorang pegawai tertinggi Amerika, dana berkenaan merupakan bantuan asing kepada kerajaan Afghanistan, bagi membantu memulihkan semula negara tersebut. Ia kini berada dalam simpanan Rizab Persekutuan New York, sejak Taliban mengambil alih Kabul. -REUTERS


Perancis batal keperluan ujian COVID-19 kepada pelancong lengkap vaksinasi

PARIS, 12 Februari - Perancis membatalkan keperluan ujian COVID-19 kepada semua pelancong yang lengkap menerima vaksin masuk ke negara itu mulai hari ini.Menerusi kenyataan, kerajaan negara itu memaklumkan semua pelancong hanya perlu menunjukkan bukti mereka telah menerima vaksinasi lengkap dari negara asal.Langkah itu bertepatan dengan fasa baharu pandemik yang digunakan oleh kebanyakan negara.Bagi pelancong yang belum divaksinasi, mereka masih perlu melaksanakan ujian COVID-19.Bagaimanapun prosedur operasi standard lain seperti pelaksanaan ujian COVID-19 sewaku ketibaan dan kuarantin tidak lagi diwajibkan sekiranya pelancong itu tiba dari negara 'Senarai Hijau'. - AFP


Perubahan iklim, COVID-19 dan ancaman China jadi agenda utama mesyuarat Quad

MELBOURNE, 11 Februari - Perubahan iklim, COVID-19 dan ancaman China terhadap Indo-Pasifik menjadi agenda utama dalam mesyuarat Quad yang terdiri daripada Australia, Amerika Syarikat, India dan Jepun.Mesyuarat berlangsung di Melbourne.Selain itu, isu yang ketika ini hangat melibatkan Barat berhubung konflik Rusia - Ukraine juga dijangka mendapat perhatian.Sempena mesyuarat itu Perdana Menteri Australia, Scott Morrison telah mengadakan pertemuan bersama Setiausaha Negara Amerika, Antony Blinken dan Menteri Luar Jepun serta India.Mesyuarat melibatkan peringkat menteri itu akan meneruskan perbincangan ke arah mencapai beberapa matlamat tanpa sebarang pengumuman ikrar baharu.Perkara berkenaan dijangka berlaku pada sidang kemuncak pemimpin QUAD di Jepun yang akan dihadiri Presiden Joe Biden.Kehadiran Blinken selepas beberapa hari China dan Rusia mengisytiharkan tiada had perkongsian strategik terhadap Amerika Syarikat.


Mesyuarat Quad bincang pelbagai isu global

MELBOURNE, 11 Februari- Perubahan iklim, COVID-19 dan ancaman China terhadap Indo-Pasifik menjadi agenda utama dalam mesyuarat Quad yang dianggotai Australia, Amerika Syarikat, India dan Jepun.Selain itu, isu melibatkan barat berhubung konflik Rusia - Ukraine juga dijangka mendapat perhatian kali ini.Sempena mesyuarat itu Perdana Menteri Australia, Scott Morrison telah mengadakan pertemuan bersama Setiausaha Negara Amerika, Antony Blinken dan Menteri Luar Jepun serta India hari ini.Mesyuarat melibatkan peringkat menteri itu akan meneruskan perbincangan ke arah mencapai beberapa matlamat tanpa sebarang pengumuman ikrar baharu.Perkara berkenaan dijangka berlaku pada sidang kemuncak pemimpin Quad di Jepun yang akan turut dihadiri Presiden Amerika Syarikat, Joe Biden.Kehadiran Blinken selepas beberapa hari China dan Rusia mengisytiharkan tiada had perkongsian strategik terhadap Amerika Syraikat. -AFP


Putin kagum cara Kazakhstan tangani krisis

MOSCOW, 11 Februari- Presiden Rusia, Vladimir Putin memberi pujian tindakan yang dilakukan rakan sejawatannya dari Kazakhstan, Kassym-Jomart Tokayev susulan krisis berdarah di negara itu bulan lepas.

Dalam krisis itu, lebih 200 orang maut susulan protes mengenai isu harga minyak di bebarapa bandar utama negara itu. Lebih 2,000 tentera Organisasi Perjanjian Kemananan (CSTO) yang di ketuai Rusia dikerah bagi menyokong Tokayev.Tokayev mendakwa keganasan yang tercetus adalah perbuatan penjahat dan pengganas antarabangsa.Tambah Putin, apa yang dilakukan rakan sejawatannya dalam krisis itu adalah bagi memulihkan keadaan dan Rusia katanya melakukan apa sahaja untuk menyokong presiden Kazakhstan.Tokayev pula dalam reaksi balasnya berkata Rusia telah memainkan peranan yang sangat penting untuk kestabilan di rantau berkenaan. -AFP


Biden arah rakyatnya segera tinggalkan Ukraine

KYIV, 11 Februari- Amerika Syarikat sekali lagi menggesa rakyatnya meninggalkan Ukraine dengan kadar segera.Menurut Jabatan Negara Amerika, ini susulan ancaman tindakan ketenteraan Rusia terhadap Ukraine.Kenyataan itu mengarahkan warga Amerika menghentikan perjalanan ke Ukraine kerana ancaman tindakan ketenteraan Rusia dan COVID-19 semakin meningkat."Mereka yang berada di Ukraine harus segera keluar melalui penerbangan komersial atau persendirian," kata kenyataan itu.Mereka juga digesa supaya meningkatkan langkah pengawasan kerana jenayah, pergolakan awam, dan operasi tempur mungkin berlaku sekiranya Rusia mengambil tindakan ketenteraan.23 Januari lalu, Jabatan Negara mengarahkan ahli keluarga kakitangan kedutaan dan pekerjanya untuk meninggalkan Kyiv. -AFP


Rundingan ‘Normandy Four’ mengenai krisis Rusia - Ukraine, gagal

(Tentera Ukraine mengadakan latihan berhampiran bandar Chuguev, Kharkiv pada 10 February 2022)

MOSCOW, 11 Februari- Kremlin menyatakan “tiada keputusan” dicapai selepas pertemuan perunding dari Rusia, Ukraine, Jerman dan Perancis bagi mencari penyelesaian krisis Ukraine.

Pada Khamis, para diplomat mengadakan pertemuan dalam format dipanggil ‘Normandy’ di Berlin di tengah-tengah kebimbangan bahawa Rusia merancang untuk menyerang jirannya, Ukraine.

“Kami semua menyaksikan bagaimana pertemuaan penasihat politk ‘Normandy Four’ berakhir tanpa hasil,” kata jurucakap Kremlin, Dmityr Peskov kepada wartawan pada Jumaat.

Katanya, beberapa diplomat “berdepan masalah untuk memahami teks yang amat pendek dan sangat jelas,” merujuk perjanjian damai Minsk 2015 antara Kyiv dan Moscow berhubung konflik pemisah.

“Pihak Ukraine tidak memenuhi komitmennya,” tambah Peskov.

Rundingan empat penjuru, "Normandy" diperkenalkan pada 2014 bagi menamatkan pertempuran antara Ukraine dengan pemisah disokong Rusia di timur negara itu.

Pertemuan pada Khamis selama lebih sembilan jam itu berlangsung di tengah-tengah kebimbangan Eropah untuk meredakan ketegangan mengenai konflik Ukraine.

Para pemimpin barat telah menimbulkan kebimbangan tentang kemungkinan serangan Rusia ke atas Ukraine selepas Moscow menghantar lebih 100,000 tentera ke sempadan negara bekas Soviet itu.

“Kami tidak bersetuju dengan dokumen bersama itu,” kata Andriy Yermak, perunding dari Kyiv yang juga Pembantu Presiden Ukraine, Volodymyr Zelensky, semasa taklimat, sejurus selepas mesyuarat berakhir.

Tambahnya, “kami akan terus berusaha dan semua pihak akan berusaha mencapai ke arah sama.”

"Hari ini, setiap orang menyatakan kesetiaan mutlak berhubung gencatan senjata tanpa sebarang syarat, kata Yermak.

Menurut wakil Jerman, mesyuarat Normandy seterusnya dijadualkan pada Mac depan. -AFP


Tentera Rusia mulakan latihan perkuat NATO

BELARUS, 11 Februari- Kementerian Pertahanan Rusia memulakan latihan ketenteraannya dalam skala besar di Belarus di tengah-tengah ketegangan memuncak melibatkan Barat.Berdasarkan visual yang di siarkan oleh Kementerian Pertahanan Rusia pada Khamis, kereta kebal dan beluru berpandu dilancarkan selain menggerakkan aset jet pejuang.Bagaimanapun tidak di ketahui lokasi sebenar latihan yang diadakan di Belarus itu.Latihan diadakan selepas Presiden Amerika Syarikat, Joe Biden pada 2 Februari mengarahkan hampir 3 ribu tentera tambahan di kerah ke Poland, Romania dan Jerman bagi menguatkan NATO.Ini selepas Rusia mengerahkan 100,000 tenteranya berada berhampiran sempadan Ukraine.Rusia bagaimanapun menolak dakwaan untuk menyerang atau menceroboh Ukraine namun akan mengambil tindakan ketenteraan tertentu sekiranya beberapa tuntutan tidak dipenuhi.Dalam pada itu di Ukraine, negara itu menerima bekalan senjata yang dihantar oleh Amerika Syarikat.Ini merupakan sebahagian daripada pakej keselamatan bernilai AS$200 juta.Peralatan berkenaan tiba di di Lapangan terbang Boryspil yang terletak di ibu negaranya Kyiv dan dipindahkan ke trak tentera Ukraine.Ukraine sebelum ini sudah menerima bantuan ketenteraan yang di buat secara berfasa dari Amerika Syarikat. -AFP


Dua Perdana Menteri di Libya

LIBYA, 11 Februari- Krisis politik di Libya tiada kesudahan apabila negara itu kini mempunyai dua Perdana Menteri.Menurut penganalis, situasi berkenaan dikhuatiri boleh menyebabkan tercetusnya keganasan terbaharu kerana menolak hak rakyat untuk memilih pemimpin.Selepas beberapa minggu sejak 24 Disember, parlimen di bahagian Timur negara itu pada Khamis telah memilih bekas Menteri Dalam Negeri yang juga bekas juruterbang jet pejuang, Fathi Bashagha menggantikan Perdana Menteri interim, Abdulhamid Dbeibah.Bagaimanapun Dbeibah, seorang taikun pembinaan yang dilantik tahun lepas atas usaha keamanan yang diketuai PBB, berikrar hanya akan melepaskan jawatannya melalui pilihan raya.Menurut bekas Duta Britain ke Libya, Peter Millett, apa yang berlaku adalah dua perkara utama iaitu antara rakyat yang mahukan pilihan raya dan ahli politik elit yang menolaknya.Malah lebih 2 juta daripada 7 juta rakyat Libya telah mendapatkan kad sebagai pengundi sekaligus menunjukkan keinginan mereka untuk memlilih pemimpin pada Disember lepas. -AFP


Taufan Batsirai di Madagascar sudah ragut 111 orang

(Penduduk membersihkan sisa runtuhan selepas Batsirai membadai kawasan di daerah Tanambao pada 8 Februari lalu)

MADAGASCAR, 11 Februari- Jumlah kematian akibat taufan Batsirai yang melanda Madagascar baru-baru ini meningkat kepada 111 orang dengan kebanyakan mangsa adalah penduduk dari daerah paling terjejas.

Menurut agensi pengurusan bencana kebangsaan, BNGRC; 87 orang dilaporkan terbunuh di daerah Ikongo, berhampiran pantai timur kepulauan Lautan Hindi itu.

“Kira-kira 30,000 orang terpaksa berteduh di pusat perlindungan bencana selepas Batsirai melanda Madagascar hujung minggu lalu,” menurut kemas kini agensi itu.

Agensi bantuan amat bimbang tentang bekalan air bersih untuk penduduk.

"Penyakit bawaan air menimbulkan risiko kesihatan utama selepas ribut tropika. Mereka telah mula memasang sistem penulenan atau penapisan air," kata agensi itu.

Lazimnya, penyakit bawaan air menjadi risiko utama selepas taufan.

Madagascar salah sebuah negara paling miskin di dunia. Kira-kira 42% kanak-kanak mengalami kekurangan zat makanan serius meskipun dalam situasi tanpa bencana. -AFP


Joe Biden gesa rakyat AS segera keluar dari Ukraine

WASHINGTON, 11 Februari - Rakyat Amerika Syarikat di Ukraine, digesa segera meninggalkan negara berkenaan. Presiden Joe Biden ketika membuat gesaan itu memberi amaran mengenai kemungkinan berlakunya konflik lebih buruk dengan Rusia, sekiranya tentera kedua-dua negara terlibat dalam konflik di Ukraine. Ini termasuk kemungkinan berlakunya perang dunia."Rakyat Amerika Syarikat perlu segera meninggalkan Ukraine. Kami sedang berhadapan dengan salah satu tentera terbesar di dunia," katanya dalam satu temubual bersama NBC News. Dalam pada itu, Biden mengulangi pendirian bahawa pentadbirannya tidak sesekali akan menghantar tentera ke Ukraine. Namun, akan berusaha menyelamatkan rakyat Amerika sekiranya berlaku pencerobohan Rusia di negara tersebut.Ketegangan Washington-Moscow terus memuncak sejak Perang Dingin, dengan Amerika menganggarkan kira-kira 130,000 tentera Rusia ditempatkan bersama-sama berpuluh-puluh briged tempur di sempadannya dengan Ukraine.-AFP


Kedudukan pertahanan Russia di sempadan Ukraine diperkukuh

PENTAGON, 11 Februari - Russia mengukuhkan kedudukan pertahanannya di sepanjang sempadan Ukraine dengan menghantar 100,000 lagi anggota tenteranya di sempadan kedua-dua negara.Jurucakap Pentagon John Kirby berkata, pemantauan dalam tempoh 24 jam lalu mendapati ada pertambahan pergerakan dari Russia menuju sempadan Ukraine dan Belarus."Dan jumlah itu terus terus bertambah, tetapi apa yang penting bukan hanya nombor, ia adalah keupayaan. Dan apa yang kita lihat adalah beliau (Putin) benar-benar meletakkan apa yang kita panggil keupayaan senjata gabungan," kata John.John berkata, pihaknya yakin dengan angka 100,000 tentera merujuk kepada kenyataan Presiden Russia Vladimir Putin.Menurutnya, Putin akan terus menambah keupayaan dan Pentagon juga boleh melihat pertambahan batalion kumpulan taktikal yang kini dalam perjalanan.Kenyataan Kirby itu dibuat ketika White House memaklumkan Presiden Amerika Syarikat AS, Joe Biden mendapat taklimat daripada rakan sejawatannya dari Perancis, Emmanuel Macron mengenai pertemuan dengan pemimpin Russia dan Ukraine.Macron bertemu dengan Putin dan Presiden Ukraine, Volodymyr Zelensky minggu ini dalam usaha mencari jalan keluar diplomatik daripada krisis yang dicetuskan oleh Russia. - AFP


Parlimen Libya lantik Fathi Bashagha sebagai Perdana Menteri baharu

TRIPOLI, 11 Februari - Parlimen Libya melantik bekas Menteri Dalam Negeri, Fathi Bashagha sebagai Perdana Menteri baharu.Ia sekali gus menyaksikan negara itu kini memiliki dua Perdana Menteri. Menurut jurucakap parlimen, Dewan Perwakilan Libya meluluskan sebulat suara pelantikan pesaing Perdana Menteri Kerajaan Perpaduan, Abdulhamid Dbeibah itu. Pelantikan Perdana Menteri kedua tersebut dijangka mencetuskan perebutan kuasa di negara bergolak itu sekali gus mengeruhkan konflik antara Kerajaan di timur dan Dbeibah di barat bandar Tripoli. Undian dibuat beberapa jam selepas konvoi Dbeibah diserang. Beliau dilaporkan terselamat daripada cubaan bunuh oleh beberapa individu yang didakwa menembak kenderaannya.Dbeibah dilantik sebagai ketua Kerajaan Perpaduan Nasional, tahun lalu sebagai sebahagian daripada usaha damai Pertubuhan Bangsa Bersatu (PBB).-AFP


Cubaan bunuh Abdulhamid al-Dbeibah gagal

LIBYA, 11 Februari - Perdana Menteri Libya, Abdulhamid al-Dbeibah terselamat daripada cubaan bunuh oleh beberapa individu yang didakwa menembak kenderaannya.Kejadian pada awal pagi itu berlaku beberapa jam sebelum Parlimen dijangka bersidang untuk melantik Perdana Menteri baharu.Menurut sumber, kejadian itu berlaku ketika Abdulhamid pulang ke rumah dan pemimpin itu menyifatkan ia sebagai cubaan bunuh yang jelas.Namun penyerang melarikan diri dan pihak berkuasa sedang menyiasat kejadian itu.Lapor Al Jazeera salah satu peluru menembusi cermin depan kereta Perdana Menteri, namun beliau dan pemandunya selamat dan tidak cedera.Sumber berkata, peluru itu dilepaskan daripada senjata ringan dipercayai Kalashnikov.Jika disahkan, cubaan membunuh Abdulhamid boleh memburukkan lagi krisis kepemimpinan negara itu selepas beliau berkata akan mengabaikan undian di Parlimen bagi menggantikannya.Abdulhamid dalam ucapan minggu ini berkata, beliau hanya akan menyerahkan kuasa selepas pilihan raya namun Parlimen sebelum ini menyatakan tiada pilihan raya akan diadakan tahun ini. - AFP


Krisis di Ukraine, Britain tambah seribu anggota tentera

BRUSSELS, 10 Februari- Britain bersedia menempatkan seribu lagi anggota tentera bagi menangani sebarang krisis kemanusiaan berkaitan Ukraine. Keputusan itu dibuat ketika Perdana Menteri, Boris Johnson menghadiri mesyuarat Pertubuhan Perjanjian Atlantik Utara (NATO) di Brussels.Lawatan tersebut bertepatan dengan rundingan krisis di Moscow antara Setiausaha Luar, Liz Truss dan rakan sejawatannya, Sergei Lavrov, ketika United Kingdom dan sekutu pimpinan Amerika Syarikat mendesak Russia menghentikan ancamannya ke atas Ukraine.Dari Brussels, Johnson akan ke Warsaw untuk bertemu Presiden Poland, Andrzej Duda, Perdana Menteri Mateusz Morawiecki dan anggota tentera Britain di negara itu. Britain hampir menggandakan penempatan anggota tenteranya dalam NATO di Estonia, daripada 900 kepada seribu 750 anggota, dan mempunyai pasukan lebih kecil di Ukraine.Johnson yang malawat Kyiv minggu lalu bagi menunjukkan solidariti dalam mesejnya kepada Moscow mahukan diplomasi sebenar, bukannya paksaan. -AFP


Insiden pencerobohan di Kuwait, Iraq selesai bayar pampasan lebih 52 bilion

IRAQ, 10 Februari- Iraq akhirnya selesai membuat bayaran pampasan sebanyak 52.4 bilion dolar kepada individu, syarikat dan kerajaan yang musnah akibat pencerobohannya di Kuwait pada 1990.Jawatankuasa Pampasan Pertubuhan Bangsa Bersatu (PBB) berkata, sebanyak 2.7 juta permohonan pampasan bernilai 352.5 bilion dolar diterima namun hanya 1.5 juta permohonan yang memenuhi syarat diluluskan.Nilai tuntutan terbesar adalah melibatkan pampasan berjumlah 14.7 bilion untuk Kuwait Petroleum Corporation atas kerosakan yang dialaminya selepas tentera Iraq membakar telaga minyak.Jawatankuasa Pampasan yang berpangkalan di Geneva itu berkata, dengan pembayaran terakhir pampasan pada 13 Januari 2022, semua pampasan yang diluluskan telahdibayar sepenuhnya.Sehubungan itu, jawatankuasa itu mengesahkan Kerajaan Iraq sudah memenuhi kewajipan antarabangsanya untuk membayar pampasan kepada semua pemohon yang diluluskan.Jawatankuasa tersebut dibentuk oleh Majlis Keselamatan PBB selepas pendudukan Iraq selama tujuh bulan dan kekalahan tentera Presiden, Saddam Hussein dalam Perang Teluk kedua yang diketuai Amerika Syarikat.Ia menerima sebahagian daripada hasil jualan minyak, dengan peratusannya berbeza-beza dengan jumlah akhir sebanyak tiga peratus selama tiga puluh tahun. -AFP


Tunjuk perasaan di India bantah larangan berhijab

KARNATAKA, 10 Februari- Susulan larangan berhijab oleh beberapa institusi pendidikan di selatan Karnataka, India, satu tunjuk perasaan diadakan di seluruh negara itu, semalam.Peserta yang kebanyakannya wanita bertindak membantah larangan tersebut sambil menyuarakan hak mereka berhijab.Di New Delhi, penunjuk perasaan berkumpul di Shaheen Bagh dan berarak menyatakan bantahan.Sebahagian besar membawa plakat, "Hijab adalah hak kami, ianya bukan sekadar kain. Ia adalah maruah dan kebanggaan kami".Sementara itu di Hyderabad, ratusan wanita berhimpun bagi menyatakan sokongan mereka kepada pelajar wanita yang dilarang memasuki kolej di Karnataka.Media tempatan melaporkan beberapa kolej di Karnataka mengenakan larangan tersebut dengan menyatakan ia adalah arahan Kementerian Pendidikan. -AFP


Indonesia pembeli kedua jet pejuang Rafale

PERANCIS, 10 Februari- Indonesia menjadi pembeli kedua jet pejuang Rafale buatan Perancis, selepas India.Perkara itu disahkan Menteri Pertahanan Perancis, Florence Parly dalam ciapan di Twitternya.Indonesia katanya, secara rasmi telah bersetuju mengenai pembelian 42 jet pejuang Rafale dan tempahan telah dibuat.Parly berkata, pembelian tersebut sebahagian perkongsian strategik bagi mendapatkan manfaat daripada hubungan pertahanan kedua-dua negara. Menurutnya, Perancis berbangga untuk menyumbang kepada pemodenan angkatan bersenjata Indonesia yang memainkan peranan penting dalam ASEAN dan rantau Indo-Pasifik.Difahamkan, Indonesia juga akan mepertingkatkan kerjasama dengan Perancis dalam bidang pertahanan kapal selam.Menurut AFP, Menteri Pertahanan Indonesia, Prabowo Subianto telah menandatangani kontrak dengan pihak Perancis untuk pengambilalihan enam jet Rafale pertama, manakala 36 yang lain akan diperolehi kemudian. -AFP


Kematian akibat merokok dijangka meningkat dua kali ganda

GENEVA, 10 Februari- Jumlah kematian akibat pengambilan rokok di seluruh dunia dijangka meningkat dua kali ganda dalam tempoh lapan tahun akan datang berbanding bilangan semasa lebih 8 juta setiap tahun.Peningakatan tersebut berdasarkan data Pertubuhan Kesihatan Sedunia (WHO) yang mendedahkan peningkatan jumlah perokok di seluruh dunia daripada 1.3 bilion pada 2021 kepada jangkaan 1.7 bilion menjelang 2025Data sama juga mendedahkan, lebih 8 juta orang di seluruh dunia mati setiap tahun akibat penyakit berkaitan rokok seperti kanser paru-paru, penyakit vaskular, penyakit jantung dan masalah pernafasan.Manakala, lebih sejuta kematian melibatkan perokok pasif atau disebabkan terdedah kepada asap rokok.Sementara itu, kira-kira 70 ribu kanak-kanak mati sebelum umur lima tahun akibat jangkitan saluran pernafasan akibat terdedah kepada asap rokok.Terdapat lebih satu bilion perokok aktif di seluruh dunia dan lebih daripada 80 peratus daripada mereka tinggal di negara membangun dan miskin. -AFP


EU berhati-hati lihat 'penstabilan' gelombang COVID-19

LYON, 10 Februari - Kesatuan Eropah (EU) terus berhati-hati walaupun gelombang COVID-19 semakin stabil.Pesuruhjaya Kesihatan, Stella Kyriakides berkata dalam tempoh tujuh hingga lapan minggu kebelakangan ini, jumlah kes kematian dan kemasukan ke hospital di benua itu mulai menurun."Kami melihat dalam tempoh tujuh tingga lapan minggu penurunan jumlah kematian dan kemasukan ke hospital. Malah melihat jangkitan varian Omicron di beberapa buah negara anggota telah mencapai kemuncak penularan," katanya semasa menghadiri Mesyuarat Menteri Kesihatan dan Menteri Luar EU di Lyon, Perancis.Pertemuan julung kali itu diadakan bagi membincangkan tindakan bersama Eropah dalam menangani wabak COVID-19.Termasuk bantuan kepada negara-negara miskin terutama di Afrika.-AFP


WHO gesa negara kaya salur dana perangi COVID-19

GENEVA, 10 Februari - Pertubuhan Kesihatan Sedunia (WHO) menggesa negara-negara kaya segera menyalurkan dana bagi memerangi pandemik COVID-19.Menurut Ketua Pengarah WHO, Tedros Adhanom Ghebreyesus sebanyak AS$23.4 bilion diperlukan bagi menjayakan rancangan itu bagi tempoh Oktober 2021 hingga September 2022.Namun, hanya AS$800 juta berjaya dikumpul setakat ini."Faktor penularan pantas varian Omicron menjadikan keperluannya lebih mendesak untuk memastikan ujian, rawatan dan vaksin diagih secara saksama."Sains memberikan kita alat untuk memerangi COVID-19 dan jika ia dikongsi secara global sebagai solidariti, kita boleh menamatkan COVID-19 sebagai kecemasan kesihatan global tahun ini," katanya.Kira-kira 0.4% daripada 4.7 bilion kit ujian COVID-19 yang ditadbir secara global semasa pandemik telah diagih kepada negara berpendapatan rendah.Manakala hanya 10% populasi di negara terbabit menerima sekurang-kurangnya satu dos vaksin.-AFP


Raja Sepanyol positif COVID-19

MADRID, 10 Februari- Raja Sepanyol Felipe VI disahkan positif COVID-19, namun  hanya mengalami gejala ringan, kata istana diraja pada  Rabu.

Raja berusia 54 tahun itu didapati positif pada pagi Rabu "selepas mengalami gejala ringan pada malam sebelumnya", katanya dalam satu kenyataan.

"Keadaan kesihatan  baginda adalah baik dan baginda akan mengekalkan aktiviti institusi baginda dari kediaman baginda," katanya, sambil menambah baginda akan dikuarantin selama tujuh hari.

Raja itu dijadual bertemu dengan Zeljko Komsic, anggota presidensi Bosnia, di Madrid pada hari Rabu.

Raja Felipe menerima dos pertama vaksin COVID-19 pada Mei 2021. Dihubungi oleh AFP, istana diraja tidak menyatakan sama ada baginda mempunyai dos lain sejak itu.

Perdana Menteri Pedro Sanchez mendoakan Raja Felipe "cepat pulih", sambil menambah dalam tweetnya bahawa dia berharap raja itu akan "cepat kembali ke kehidupan normal".

Ratu Letizia dan anak perempuan pasangan itu Sofia tidak menunjukkan gejala dan akan meneruskan aktiviti mereka seperti biasa.

Anak perempuan sulung mereka dan pewaris takhta Sepanyol, Leonor, bersekolah di sekolah berasrama penuh di Wales.

Sepanyol pada Khamis akan membatalkan perintah memakai pelitup muka di luar rumah kerana kadar jangkitan COVID-19 menurun serta hospital melaporkan kemasukan yang lebih rendah.

Setakat ini, Sepanyol telah mencatatkan kira-kira 10.4 juta kes virus itu, dan 95,000 kematian.-AFP


Kes COVID-19 global lepasi 400 juta - Johns Hopkins University

NEW YORK, 9 Februari- Kes COVID-19 global melepasi angka 400 juta pada Selasa, menurut data Johns Hopkins University.Angka kes global berjumlah 400,244,031, dengan 5,761,208 kematian di seluruh dunia, setakat 5.21 petang waktu tempatan (2221 GMT), lapor Xinhua memetik data itu.Amerika Syarikat melaporkan 77,025,027 kes dan 908,262 kematian, kedua-duanya merupakan jumlah tertinggi dunia, menyumbang lebih 19 peratus daripada kes global dan lebih 15 peratus daripada kematian dunia.India mencatatkan jumlah kes kedua terbesar di dunia sebanyak 42,339,611, diikuti Brazil dengan 26,776,692 kes serta jumlah kematian kedua terbesar di dunia sebanyak 634,057.Negara lain yang mencatat lebih 12 juta kes termasuk Perancis, Britain, Rusia dan Turki, manakala negara dengan lebih 200,000 kematian termasuk India, Rusia, Mexico dan Peru, menurut data yang dikumpulkan oleh universiti itu.Angka kes global mencapai 100 juta pada 26 Jan 2021, meningkat kepada 200 juta pada 4 Ogos dan melebihi 300 juta pada 6 Jan 2022. -BERNAMA


Omicron: Seoul henti strategi uji dan rawat tumpu kepada kumpulan berisiko

SEOUL, 9 Februari- Korea Selatan umum menggugurkan program COVID-19 “jejak, uji dan rawat” yang dibanggakan berikutan peningkatan kes positif kesan varian Omicron yang berupaya mengancam sistem kesihatan negara itu.

Ketika awal wabak menular pada 2020, Korea Selatan antara negara paling terjejas di luar China, namun pihak berkuasa berjaya mengawal penularan hasil saringan besar-besaran dan pengesanan kontak secara agresif.

Keputusan mengugurkan program yang mendapat pujian rakyat itu terpaksa dilakukan selepas kes positif melepasi paras sejuta pada hujung minggu lalu.

“Pendekatan, ‘jejak, uji dan rawat’ sukar untuk dilaksanakan disebabkan sumber yang terhad dan memerlukan kos sosial serta ekonomi terlalu tinggi, kata Sohn Young-rae, pegawai kanan kesihatan.

Kes jangkitan harian di Korea Selatan mencatat paras tertinggi 49,567 pada Selasa dan pihak berkuasa kesihatan menjangka angka itu akan mencecah 170,000 kes pada akhir bulan ini.

Jumlah kes itu meningkat dua kali ganda dalam tempoh kurang seminggu.

Jelas Sohn, langkah pencegahan terbaru pengurusan virus akan berkuat kuasa secara berperingkat bermula bulan ini; memfokus semula penggunaan sumber kepada kumpulan paling berisiko.

“Matlamat adalah untuk mendiagnosis dan merawat kumpulan berisiko tinggi bagi mengelak sistem kesihatan lumpuh serta kemerosotan fungsi sosial dan ekonomi", tambah Sohn.

Pihak berkuasa akan lebih mengutamakan saringan kepada penduduk berumur 60 tahun dan ke atas.

Sebelum ini, individu yang diuji positif dihantar ke pusat perubatan kerajaan untuk rawatan dan menjalani kuarantin, tetapi kini pesakit tanpa gejala hanya diminta tinggal di rumah.

Menurut Agensi Kawalan dan Pencegahan Penyakit Korea, kira-kira 85 peratus penduduk daripada keseluruhan 52 juta populasi sudah menerima dua dos vaksin. -AFP


Kanak-kanak di Indonesia tidak dibenarkan memasuki taman permainan

INDONESIA, 9 Februari - Kanak-kanak di Indonesia tidak akan dibenarkan memasuki taman permainan sekiranya belum lengkap vaksinasi.

ibu bapa perlu menunjukkan sijil vaksinasi anak mereka sekiranya ingin memasuki taman permainan, sama ada tertutup atau tempat terbuka.

Ketua Pengarah Pentadbiran Wilayah, Kementerian Dalam Negeri Indonesia, Safrizal ZA menyatakan, namun kanak-kanak dibenarkan masuk ke pusat beli-belah walaupun baru mendapat dos pertama vaksin COVID-19.

Ibu bapa perlu menunjukkan sijil vaksinasi anak-anak mereka bagi memastikan mereka tidak terdedah dengan jangkitan.

Kanak-kanak yang ingin menonton wayang dan pergi ke tempat awam yang lain juga perlu menerima sekurang-kurangnya satu dos suntikan vaksin.

Ketetapan itu berkuat kuasa semalam ketika sekatan pergerakan tahap tiga dilaksanakan di Jawa berikutan lonjakan kes jangkitan akibat Omicron.


Penguasaan kembali Taliban, ubah cara hidup wanita Afghanistan

(Gambar fail 16 Januari 2022, wanita Afghanistan mengadakan protes hak asasi di Kabul)

KABUL, 9 Februari- Selepas mengambil alih pentadbiran Afghanistan pada Ogos 2021, Taliban berjanji akan melaksanakan peraturan lebih mesra berbanding tempoh pertama sebelum itu (1996 - 2001) apabila sebahagian besar hak wanita dilucutkan.

Hampir enam bulan Taliban kembali, boleh dikatakan tidak ada penetapan khusus yang dilihat tegar, namun pihak berkuasa di peringkat wilayah telah memperkenalkan peraturan serta garis panduan yang menentukan cara wanita menjalani kehidupan harian.

Taliban membenarkan wanita bekerja selagi mereka diasingkan daripada golongan lelaki.

Bagaimanapun, secara praktik, wanita secara efektif dihalang bekerja, khususnya dalam sektor awam dan sebahagian dalam sektor khusus lain seperti penjagaan kesihatan dan pendidikan.

Malah, wanita yang bekerja dalam sektor swasta mengadu diganggu ketika pergi dan balik dari pejabat manakala pasukan perisikan Taliban memang kerap mengadakan lawatan ke perusahaan komersial bagi memastikan pengasingan ketat dikuatkuasakan.

Puluhan ribu wanita menjadi penganggur selepas penguasaan Taliban, menggagalkan usaha kemajuan selama dua dekad mempelbagaikan aspek pekerjaan untuk wanita -- daripada polis hingga mahkamah.

Menurut Taliban, semua kanak-kanak perempuan berhak mendapat pendidikan, namun majoriti sekolah menengah; sekurang-kurangnya untuk umur 13 – 18 tahun, masih belum dibuka sejak Ogos tahun lalu.

Kenyataan rasmi terbaru menyatakan, semua pendidikan akan dimulakan pada hujung Mac nanti tetapi penghijrahan guru dan larangan lelaki mengetuai kelas perempuan bermakna agak sukar untuk mencapai sasaran.

Kebanyakan univerisiti swasta telah bermula, namun pengurusan berdepan masalah kekurangan pengajar. Kelas perlu diasingkan antara jantina dan tidak boleh ada percampuran lelaki dan wanita antara sesi pembelajaran.

Minggu lalu, beberapa universiti awam telah menyambung semula sesi pembelajaran namun berdepan kekangan sama, menyaksikana jumlah kehadiran pelajar perempuan yang rendah.

Semasa pertama kali berkuasa, Taliban mewajibkan semua wanita memakai burka di tempat awam dan jika ingkar tindakan akan dikenakan oleh penguat kuasa.

Bulan lalu kementerian berkaitan memasang poster di sekitar Kabul mencadangkan wanita perlu memakai sekurang-kurangnya ‘hijab’ atau tudung kepala – tetapi dengan mesej gambar wanita memakai burka.

Salon kecantikan dan butik fesyen dikatakan berkembang pesat sebelum pengusaan Taliban, tetapi kini sebahagian besar ‘lenyap’.

Di Herat, patung peraga pakaian hanya boleh dipamerkan tanpa kepala dan papan iklan memaparkan bentuk manusia perlu diturunkan.

Saluran televisyen telah diarah memberhentikan program drama dan sinetron lakonan wanita sementara wartawan wanita wajib memakai hijab apabila bersiaran.

Pegawai Kanan Taliban mengatakan adalah ‘tidak perlu’ untuk wanita terlibat dalam aktivit sukan, namun peraturan itu tidak dikeluarkan secara formal atas faktor tertentu termasuk penajaan program-program sukan.

Kebanyakan penyanyi, ahli muzik, artis dan jurugambar utama telah meninggalkan negara sejak Taliban kembali manakala mereka yang tidak sempat, ada yang bersembunyi atau kekal dengan profil diri rendah. -AFP


Pemandu trak protes, bantah peraturan vaksin mandatori

OTTAWA, 9 Februari - Situasi covid-19 di Kanada, semakin buruk, ekoran tunjuk perasaan selama 10 hari oleh pemandu trak. Justeru, Perdana Menteri, Justin Trudeau mahu protes berkenaan segera dihentikan. Ibu kota Kanada, Ottawa ketika ini lumpuh selepas pemandu trak berhimpun bagi membantah peraturan vaksin mandatori.Protes yang mencetuskan kemarahan penduduk memaksa Datuk Bandar, Jim Watson mengisytiharkan darurat selepas penunjuk perasaan bertindak di luar kawalan.Semalam, semasa perbahasan tergempar di Parlimen, Justin mengesa protest dihentikan segera.Bagaimanapun beliau tidak menyatakan langkah bagi menghentikan protes itu.'Freedom Convoy' atau Konvoi Kebebasan bermula pada 9 Januari lepas sebagai gerakan menentang wajib vaksin di Kanada bagi pemandu lori rentas sempadan.Bantahan kemudian bertukar menjadi perhimpunan menentang langkah kesihatan awam dan kerajaan pimpinan Trudeau.Penganjur konvoi sebelum ini memaklumkan, mereka tidak akan bersurai sehingga arahan mewajibkan vaksinasi dibatalkan. -AFP


Palestin digesa lakukan transformasi digital

RAMALLAH, 9 Februari - Palestin perlu mempercepat transformasi digital.Bank Dunia dalam laporan yang diterbitkan SEMALAM menggesa, pembaharuan institusi perlu dilaksanakan segera.Walaupun kemajuan dalam akses internet serta pembangunan perniagaan dan platform digital di Semenanjung Gaza dan Tebing Barat telah berkembang, namun masih banyak lagi yang harus dilakukan.Menurut Bank Dunia, hanya sekitar satu pertiga daripada firma di wilayah Palestin mempunyai laman web sendiri.Manakala 14 peratus daripada golongan dewasa mengaplikasi pembayaran secara digital.Laporan itu juga menggesa kepada pembaharuan dasar dalaman dan sumber kewangan oleh Pihak Berkuasa Palestin. -AFP


Pilihan raya Filipina: Media sosial akses penting kempen

FILIPINA, 9 Februari- Kempen pilihan raya Filipina bermula semalam dalam keadaan pandemik COVID-19 yang semakin meningkat.Ia sekali gus memaksa ahli politik beralih kepada penggunaan media sosial.Pilihan raya umum negara itu dijangka berlangsung pada 9 Mei depan.Sebanyak 67.5 juta rakyat Filipina layak mengundi, termasuk 1.7 juta orang di luar negara bagi memilih Presiden, Naib Presiden, ahli politik dan 18,000 jawatan dalam kerajaan tempatan.Anak perempuan Presiden Rodrigo Duterte, iaitu Sara Duterte bakal bertanding merebut jawatan Naib Presiden dalam pilihan raya kali ini.Pada pemilihan 2016, media sosial menjadi akses penting dalam kempen pilihan raya yang berlangsung selama tiga bulan.Namun, penggunaan media sosial bakal berdepan kesukaran memandangkan masalah berita palsu yang semakin berleluasa di Filipina sejak beberapa tahun lepas. -AFP


Pfizer unjur nilai jualan tahunan meningkat

NEW YORK, 9 Februari - Pfizer menjangkakan lebih 50 bilion Dolar nilai jualan vaksin COVID-19 tahun ini iaitu lebih dua kali ganda keuntungan tahunan.Ia merangkumi 32 bilion Dolar bagi Comirnaty dan 22 bilion Paxlovid.Manakala pendapatan 2022 diunjur antara 98 dan 102 bilion Dolar.Ketua Eksekutif Pfizer Albert Bourla berkata, pihaknya kini sedang mengusahakan calon vaksin baharu bagi varian Omicron, serta rawatan oral generasi baharu wabak.Beliau turut menjangkakan 120 juta Dolar, hasil bagi rawatan Paxlovid, dengan enam juta pada suku pertama dan 30 juta bagi separuh pertama 2022.Ia susulan permintaan yang tinggi terhadap Paxlovid.Setakat ini, rawatan tersebut telah diluluskan di 40 buah negara. -AFP


500,000 kematian direkodkan sejak Omicron dikesan

GENEVA, 9 Februari- Pertubuhan Kesihatan Sedunia (WHO) pada Selasa menyifatkan angka korban akibat COVID-19 sehingga setengah juta yang direkod sejak varian Omicron dikesan adalah "terlampau tragik".Pengurus Insiden WHO, Abdi Mahamud berkata, 130 juta kes dikesan di seluruh dunia sejak Omicron diisytihar sebagai varian membimbangkan (VOC) pada penghujung November lalu.Sejak itu, Omicron telah mengatasi Delta dengan pantas sebagai varian paling dominan di dunia kerana ia lebih mudah berjangkit walaupun hanya menyebabkan gejala yang kurang teruk."Ramai orang berkata Omicron kurang memberi kesan pada kesihatan, namun mereka terlepas satu perkara, iaitu setengah juta orang telah terkorban sejak ia dikesan," katanya ketika berinteraksi secara langsung di saluran media sosial WHO.Sementara itu, Ketua Teknikal Mengenai COVID-19 WHO, Maria Van Kerkhove berkata, jumlah kes Omicron yang dikenal pasti adalah mengejutkan dan angka sebenar mungkin jauh lebih tinggi."Ia menjadikan kes yang memuncak sebelum ini hampir rata, kita masih di tengah-tengah pandemik, banyak negara masih belum melepasi puncak kes Omicron," katanya.Beliau turut menyuarakan kebimbangan setelah jumlah kes kematian meningkat selama beberapa minggu berturut-turut. -AFP


Kadar buta huruf kanak-kanak di Brazil meningkat ketika pandemik COVID-19

BRAZIL, 9 Februari- Bilangan kanak-kanak Brazil berusia enam dan tujuh tahun yang tidak tahu membaca atau menulis meningkat sebanyak 66 peratus semasa pandemik COVID-19.Menurut laporan oleh kumpulan amal Todos Pela Educacao (All for Education), bilangan buta huruf berusia enam dan tujuh tahun di Brazil meningkat kepada 2.4 juta orang pada tahun lalu daripada 1.4 juta pada 2019.Ia mewakili 40.8 peratus kanak-kanak dalam kumpulan umur itu - satu petanda yang membimbangkan bagi negara yang sudah dilanda teruk oleh pandmeik COVID-19, dengan penutupan sekolah yang meluas sekali gus merugikan golongan miskin.Ia juga adalah peratusan terbesar sejak penyimpanan rekod mengenai buta huruf kanak-kanak di Brazil bermula pada 2012.Menurut kumpulan itu, peningkatan peratusan itu amat 'membimbangkan' dan kerajaan perlu bertindak segera berikutan ia akan meningkatkan risiko kanak-kanak buta huruf lebih awal akan berhenti sekolah pada masa hadapan."Kami amat memerlukan dasar yang besar untuk membantu kanak-kanak yang ketinggalan," kata pakar dasar pendidikan kumpulan itu, Gabriel Correa."Kemunduran dalam literasi tidak boleh diterima," katanya. -AFP


11 maut, 35 cedera dalam banjir lumpur Colombia

DOSQUEBRADAS, 9 Februari - Sekurang-kurangnya 11 orang maut dan 35 cedera dalam banjir lumpur akibat hujan lebat di Colombia pada Selasa.Hujan sejak pagi mengakibatkan tanah runtuh di sebuah gunung di wilayah Risaralda barat tengah, telah menyebabkan beberapa rumah di perbandaran Dosquebradas tertimbus.Pasukan penyelamat terus melakukan usaha menggali lumpur mencari mangsa yang terselamat.Pihak penyelamat turut bimbang banjir lumpur baharu boleh mengakibatkan sungai Otun yang berdekatan akan memburukkan lagi bencana.Beberapa keluarga yang tinggal berhampiran sungai turut dipindahkan kerana risiko banjir dan keadaan tanah yang belum stabil.


Arahan pemakaian pelitup muka di California tamat 15 Februari

WASHINGTON, 8 Februari - Arahan pemakaian pelitup muka di negeri California AS akan tamat pada 15 Feb berikutan penurunan kadar kes COVID-19, lapor Sputnik.

"Kadar kes California menurun sebanyak 65 peratus sejak kemuncak Omicron. Kemasukan ke hospital di seluruh negeri juga stabil. Tempoh keperluan pelitup muka di seluruh negeri akan tamat pada 15/2," kata Gabenor Gavin Newsom pada hari Isnin menerusi ciapan di Twitter.

Newsom dalam tweet itu juga menggalakkan warga California untuk mendapatkan vaksin dan meningkatkan daya tahan terhadap COVID-19.California pada Disember menjadi negeri pertama yang merekodkan lebih lima juta kes COVID-19 disebabkan penularan pantas varian Omicron.


Ujian COVID-19, 48 jam sebelum berlepas ke Tanah Suci

RIYADH, 9 Februari - Jemaah umrah dari luar Arab Saudi perlu mengemukakan ujian RT-PCR atau ujian antigen dengan keputusan negatif dalam tempoh 48 jam sebelum pelepasan, tanpa mengira status imunisasi.Prosedur yang dikemas kini Kementerian Haji dan Umrah Arab Saudi itu akan berkuat kuasa mulai 9 Februari.Ia antara prosedur baharu bagi kemasukan pengembara ke Arab Saudi untuk mengerjakan umrah dan ziarah.Arab Saudi mengumumkan sekatan perjalanan baharu bermula 9 Februari.Kementerian itu berkata sekatan baharu itu diperkenalkan selaras situasi epidemiologi tempatan dan global.Ia juga sebagai sebahagian daripada langkah diambil kerajaan untuk mengekang penularan COVID-19 dan memelihara kesihatan awam.Sebelum ini, Arab Saudi menetapkan syarat pengembara perlu mengemukakan ujian RT-PCR dengan keputusan negatif dalam tempoh 72 jam sebelum tiba ke negara itu. -AGENSI


13 juta penduduk berdepan kebuluran, ‘Tanduk Afrika’ alami kemarau panjang

NAIROBI, 8 Februari- Kira-kira 13 juta penduduk Kenya, Somalia dan Habsyah atau ‘Ethiopia’ berdepan kebuluran serius ketika negara di timur Afrika atau ‘Tanduk Afrika’ itu mengalami kemarau berpanjangan selama beberapa dekad.

Menurut Program Makanan Sedunia (WFP) kegagalan musim hujan tiga kali berturut-turut merekodkan cuaca paling kering sejak tahun 1991, kata agensi Pertubuhan Bangsa Bersatu (PBB) itu.

Kemarau telah memusnahkan banyak tanaman dan mencetuskan keadaan tidak normal kematian ternakan, memaksa penduduk luar bandar yang bergantung hidup kepada aktiviti pertanian dan ternakan, meninggalkan kediaman untuk ikhtiar hidup.

Menurut Pengarah WFP di Afrika Timur, Michael Dunford bekalan air dan kawasan padang ragut yang semakin merosot serta ramalan hujan bawah purata dalam tempoh beberapa bulan akan datang hanya mengancam lebih banyak penderitaan, katanya menerusi satu kenyataan.

“Situasi ini memerlukan bantuan kemanusiaan segera”, bagi mengelak krisis seperti di Somalia pada 2011 berulang, apabila 250,000 orang mati akibat kelaparan kesan kemarau berpanjangan di negara itu.

Ketika ini, bantuan makanan sedang diagihkan di sekitar kawasan kering Kenya, Ethiopia dan Somalia yang merekodkan kadar kekurangan zat makanan agak tinggi dengan anggaran 13 juta orang berisiko mengalami kebuluran serius pada suku pertama tahun ini.

Kira-kira 5.7 juta orang memerlukan bantuan makanan di selatan dan tenggara Habsyah, termasuk setengah juta kanak-kanak dan ibu yang kekurangan zat makanan.

Di Somalia pula, jumlah penduduk yang mengalami kebuluran dijangka terus meningkat daripada 3.5 juta kepada 4.6 juta menjelang Mei nanti, kecuali jika campur tangan segera diambil.

Di tenggara dan utara Kenya, kira-kira 2.8 juta penduduk memerlukan bantuan sejak darurat kemarau diisytiharkan pada September lalu.

Menurut WFP, sebanyak AS$327 juta diperlukan dalam tempoh enam bulan akan datang untuk penyaluran bantuan kemanusiaan juga sokongan kepada komuniti pengembala supaya lebih berdaya tahan terhadap perubahan cuaca semasa.

Pada 2011, tiada penurunan hujan membawa kepada tahun paling kering sejak 1951 di Kenya, Somalia, Habsyah, Djibouti dan Uganda.

Menurut pakar, cuaca ekstrem itu berlaku akibat perubahan iklim – dengan Afrika menyumbang paling sedikit kepada pemanasan global, namun menanggung beban paling teruk. -AFP


Taufan Batsirai: 20 maut, 55,000 hilang tempat tinggal di Madagascar

MADAGASCAR, 8 Februari - Taufan Batsirai yang membadai Madagascar meragut 20 nyawa dan menyebabkan 55,000 orang hilang tempat tinggal.Situasi itu mendapat perhatian serius PBB yang khuatir berlakunya krisis kemanusiaan yang lebih buruk.Ini memandangkan Madagascar pada penghujung bulan lepas sudah dibadai ribut tropika Ana yang meragut 55 nyawa.Pihak UNICEF turut menyatakan majoriti mangsa itu adalah kanak-kanak.Taufan berkenaan melanda kawasan pertanian di bahagian Timur pada Sabtu sebelum bergerak lemah.Bandar di bahagian timur iaitu Mananjary dilaporkan terjejas teruk.Kesan taufan berkenaan akan mengambil masa berbulan-bulan terutama terhadap sektor pertanian.77 peratus daripada 28 juta penduduk Madagascar dilaporkan hidup di bawah garis kemiskinan dan bencana alam yang berlaku memburukkan lagi keadaan.Taufan memusnahkan jaringan jalan raya sekaligus menyukarkan usaha bantuan.


Majlis pengebumian Rayan dihadiri ratusan penduduk

(Rayan Oram dikebumikan di tanah perkuburan Ighrane pada 7 Februari 2022)

IGHRANE, 8 Februari- Majlis pengebumian jenazah adik Rayan Oram, kanak-kanak lelaki lima tahun yang maut selepas terjatuh dan terperangkap selama 5 hari dalam perigi kering di Maghribi dihadiri ratusan penduduk.

Insiden penuh tragik itu mendapat perhatian komuniti seluruh dunia kerana ramai yang bersimpati dengan ketentuan dihadapi kanak-kanak tersebut.

Rayan terjatuh ke dalam lubang sempit sedalam 32 meter pada Selasa lalu, mencetuskan operasi menyelamat yang amat kompleks kerana perlu dijalankan secara berhati-hati bagi mengelak kejadian tanah runtuh.

Berita mengenainya tular di seluruh dunia dengan ramai mendoakan Rayan boleh dibawa keluar dengan selamat.

Pada malam Sabtu lalu, orang ramai bersorak apabila pasukan penyelamat berjaya menghampiri lokasi Rayan terjatuh di Kampung Ighrane, pergunungan Rif, selepas beberapa hari operasi mengorek tanah dijalankan.

Namun, kegembiraan itu hanya beberapa ketika dan bertukar kepada kesedihan selepas Kabinet Diraja Maghribi mengesahkan berita pemergian adik Rayan. Raja Mohammed VI turut menyucapkan takziah kepada ibu bapa Rayan

Seorang penduduk Ighrane, Mounir Mourid berkata, penduduk kampung amat terkejut dengan berita pemergian Rayan itu.

"Rayan akan kekal terpahat dalam hati penduduk kampung, Rayan menyinari situasi di rantau ini, Di sini, kami tidak pernah melihat media atau ahli politik. Di kampung ini tidak ada isyarat telefon, jalan raya, hospital atau sekolah, katanya.

Bapa Rayan, Khaled Aourram berkata ketika kejadian dia sedang membaiki telaga berhampiran rumah mereka.

Lubang seluas kira-kira 45 sentimeter itu terlalu sempit untuk pasukan penyelamat masuk seterusnya mengeluarkan Rayan dan usaha melebarkan lubang terlalu berisiko kerana boleh menyebabkan runtuhan struktur tanah.

Pasukan penyelamat terpaksa menggali kawasan cerun yang agak luas ke dalam bukit bagi menyelamatkan Rayan dari bahagian sisi lubang.

Jentera seperti jentolak, pengorek tanah dan gerudi digunakan dengan berhati-hati untuk menggali terowong secara mendatar ke lokasi Rayan terperangkap dalam tanah.

Sepanjang operasi menyelamat, orang ramai dari segenap usia datang untuk mendoakan keselamatan Rayan dan memberikan sokongan kepada pasukan penyelamat yang bekerja sepanjang masa menyelamatkan Rayan, meskipun akhirnya gagal.

Mourad Fazoui yang datang dari Rabat, ibu negara Maghribi antara salah seorang daripada jutaan komuniti dunia yang berkabung atas tragedi itu.

“Semoga rohnya tenang dan semoga Allah membukakan pintu syurga kepadanya,” kata jurujual itu. -AFP


Perjanjian Nuklear Iran perlu segera dimuktamadkan - AS

(Gambar fail delegasi Kesatuan Eropah menghadiri rundingan di Vienna pada 9 Disember 2021)

WASHINGTON, 8 Februari- Amerika Syarikat (AS) menyatakan satu perjanjian dengan Iran berhubung program nuklear boleh dimeterai namun menegaskan ia perlu disegerakan tatkala Tehran terus mempertingkat keupayaannya sebelum rundingan diperbaharui.

Rundingan yang dihadiri wakil China, Perancis, Jerman, Rusia, United Kingdom, Iran dan Amerika Syarikat akan disambung semula di Vienna selepas dihentikan pada penghujung bulan lepas.

Sebelum ini, beberapa pihak menyatakan terdapat kemajuan dalam usaha menghidupkan semula perjanjian 2015 itu bagi menghalang Iran daripada memiliki bom atom yang sering dinafikan Tehran.

“Perjanjian bagi menangani kebimbangan banyak pihak sudah kelihatan, tetapi jika ia tidak dicapai dalam beberapa minggu akan datang, kemajuan berterusan program nuklear Iran, menyebabkan kita tidak dapat kembali ke JCPOA (Pelan TIndakan Komprehensif Bersama), kata Jurucakap Jabatan Negara AS; merujuk kepada perjanjian rangka kerja 2015.

Pihak berkenaan telah menjalankan rundingan di Vienna sejak tahun lepas dengan penglibatan tidak langsung AS.

Bekas Presiden, Donald Trump secara sebelah pihak telah menarik diri daripada pakatan perjanjian itu pada 2018 dan mengenakan sekatan ekonomi terhadap Iran, menyebabkan negara republik Islam itu mula menarik semula komitmen bawah perjanjian tersebut dan pada masa sama mula meningkatkan aktiviti nuklearnya.

Jurucakap Kementerian Luar Iran, Saeed Khatibzadeh berkata jawapan yang akan dibawa AS akan menentukan bila perjanjian itu boleh dimeterai.

“Kami telah melakukan kemajuan signifikan dalam pelbagai aspek rundingan Vienna “termasuk jaminan bahawa Iran mengharapkan pentadbiran baharu AS tidak akan melanggar perjanjian itu sekali lagi, kata Khatibzadeh kepada wartwan. -AFP


NATO pertimbang tingkatkan kehadirannya di negara sekutu jika tentera Rusia kekal di Belarus

VILNIUS, 8 Februari - Pertubuhan Perjanjian Atlantik Utara (NATO) sedang berusaha untuk meningkatkan kehadiran tenteranya di negara Baltik dan Poland sekiranya Rusia mengekalkan tenteranya di Belarus selepas selesai latihan ketenteraan mereka, kata ketua jawatankuasa tentera NATO hari ini.NATO menjelaskan, Rusia mempunyai 30,000 tentera di sempadan utara Ukraine untuk latihan ketenteraan bersama bulan ini.Ia menjadikan jumlah keseluruhan kerahan tentera Rusia di sempadan Ukraine itu meningkat lebih 100,000 anggota.Amerika Syarikat (AS) menghantar 3,000 tentera ke Romania dan Poland minggu lalu untuk menyakinkan Ukraine, sementara Jerman sedang mempertimbang penambahan jumlah penempatan tentera sedia ada di Lithuania.Seorang laksamana Belanda yang mengetuai badan strategi utama NATO, Rob Bauer menjangkakan kemungkinan kerahan lebih ramai anggota daripada sekutu NATO."Di mana kita mempunyai tentera perikatan secara berterusan di negara yang berbeza. Perbincangan ke arah itu menjadi perkara yang sedang berjalan sekarang."Ya, kita sedang melihatnya. Mungkin ada perubahan pada masa depan kesan daripada perkembangan ini," katanya dalam sidang media di sini."Ia sudah tentu sangat bergantung, sama ada tentera Rusia di Belarus kekal di Belarus atau tidak," katanya.Moscow menjelaskan tidak pernah merancang pencerobohan ke atas Ukraine, namun boleh mengambil tindakan ketenteraan jika tuntutan keselamatannya tidak dipenuhi, termasuk janji bahawa NATO tidak akan sekali-kali menerima Kyiv sebagai anggota baharu.Bauer berkata, jika melihat kepada anggota tenteranya, Rusia sebenarnya mempunyai pasukan mencukupi untuk melakukan pencerobohan serius menjelang akhir bulan ini."Sama ada mereka akan melakukan itu, mempunyai niat sebenar atau tidak, kita tidak tahu," katanya.Katanya, penempatan terbaharu di sempadan Belarus dilihat termasuk hospital medan dan unit bantuan lain yang diperlukan untuk menyokong serangan tentera."Jika kamu benar-benar mempertimbangkan pencerobohan, kamu sebenarnya memerlukan lebih daripada anggota pejuang."Itu sesuatu yang kita sedang lihat, semakin ramai berkumpul di sepanjang kedua-dua sempadan Ukraine dan Belarus. Itu sangat membimbangkan," katanya. -REUTERS.


COVID-19: CDC AS nasihat untuk tidak mengembara ke enam negara

WASHINGTON, 8 Februari - Pusat Kawalan dan Pencegahan Penyakit (CDC) Amerika Syarikat menasihatkan untuk tidak mengembara ke enam negara berikutan kes COVID-19.Ini termasuk Jepun, Cuba, Libya, Armenia, Oman dan Republik Demokratik Congo.Terdahulu, CDC telah menyenaraikan lebih 130 negara dan wilayah kepada tahap empat iaitu paling tinggi kes COVID-19.Manakala lebih 50 negara dikategorikan tahap 3, yang tidak menggalakkan perjalanan yang tidak penting oleh rakyat Amerika yang tidak divaksin.-REUTERS


Australia buka sempadan kepada pelancong 21 Februari ini

SYDNEY, 8 Februari - Australia akan membuka semula pintu sempadan kepada pelancong bermula 21 Februari ini.Perkara itu dimaklumkan Perdana Menteri Scott Morrison, sekali gus mengakhiri sekatan pandemik COVID-19 yang disifatkan paling ketat di dunia."Sudah hampir dua tahun sejak kami mengambil keputusan untuk menutup sempadan ke Australia," katanya.Morrison menjelaskan, hanya pelancong yang sudah lengkap vaksinasi COVID-19 dibenarkan memasuki negara ini. Pintu sempadan Australia ditutup pada Mac 2020 bagi mengawal penularan COVID-19.Sepanjang tempoh itu juga, penduduk Australia tidak dibenarkan melakukan perjalanan ke luar negara kecuali untuk urusan penting. Peraturan tersebut menyaksikan banyak keluarga terpisah dan menjejaskan sektor pelancongan di negara itu. Dalam beberapa bulan kebelakangan ini, sekatan dilonggarkan secara berperingkat untuk rakyat Australia serta pelajar. Keputusan terkini akan menyaksikan hampir semua sekatan yang ada akan ditarik balik.Hanya segelintir negara yang masih ditutup kepada pelancong antaranya Jepun, China, New Zealand dan beberapa negara di kepulauan Pasifik. Biarpun sekatan ditarik balik, perjalanan dalam Australia masih dihadkan dengan wilayah Australia Barat yang kekal ditutup kepada bukan pemastautin.


Indonesia larang kemasukan pengembara dari luar negara melalui lapangan terbang Jakarta

JAKARTA, 8 Februari - Indonesia melarang kemasukan pelancong ke negara itu melalui lapangan terbang antarabangsa Jakarta.Peraturan baharu itu terpakai kepada pelancong asing dan rakyat Indonesia yang melancong ke luar negara untuk bercuti.Menurut Kementerian Pengangkutan Indonesia, langkah itu bertujuan memperlahankan lonjakan jangkitan varian Omicron.Indonesia menyaksikan peningkatan kes dengan lebih 36 ribu jangkitan direkodkan kelmarin.Kadar penggunaan katil di hospital di Jakarta sudah mencecah 63 peratus.Langkah menghalang pengembara ke Jakarta dibuat beberapa hari selepas Bali mengalu-alukan penerbangan antarabangsa ke pulau itu.Pelancong yang terbang dari luar negara masih boleh tiba di lapangan terbang Bali, Batam dan Tanjung Pinang di Kepulauan Riau berhampiran Singapura.Polis juga menguatkuasakan perintah berkurung di pusat bandar Jakarta sejak tengah malam hingga 4 pagi ekoran jangkitan yang terus meningkat.Pihak berkuasa memberi amaran lonjakan kes yang didorong varian Omicron, mungkin tidak memuncak sehingga akhir Februari.Khamis lalu, pulau peranginan Bali mengalu-alukan penerbangan dari Tokyo dengan membawa enam warga asing.Bali secara rasmi dibuka kepada pelawat asing dari 19 negara pada Oktober lalu.


COVID-19: Penduduk Hong Kong serbu pasar raya

HONG KONG, 8 Februari - Penduduk Hong Kong memenuhi pasar raya dan pasar segar untuk mendapatkan stok keperluan harian selepas jangkitan COVID-19 di bandaraya itu semakin meningkat.Hong Kong merekodkan 614 kes baharu COVID-19, situasi semakin buruk di sebalik strategi sifar COVID-19 di wilayah China itu.Hong Kong mengimport 90% bekalan makanan dengan China adalah sumber terpentingnya, terutama makanan segar.Pengguna melihat kekurangan beberapa barangan import termasuk makanan laut disebabkan sekatan yang ketat.Kerajaan cuba meredakan kebimbangan terutama selepas beberapa pemandu trak rentas sempadan disahkan positif COVID-19.Namun, secara keseluruhan bekalan makanan segar kekal stabil namun terdapat kekurangan bekalan sayur-sayuran di pasaran .Di pasar makanan segar di Tin Shui Wai, di utara bandaraya itu, peniaga memberitahu dijangka tiada sayur-sayuran dalam beberapa hari akan datang.Rak menyimpan stok di beberapa pasar raya di seluruh negara itu semakin berkurang.Pelanggan menyimpan stok selepas bimbang produk akan sukar diperoleh beberapa hari akan datang.


Russia boleh serang Ukraine pada bila-bila masa

WASHINGTON, 7 Februari - Amerika Syarikat (AS) dakwa Russia boleh menyerang Ukraine dalam tempoh beberapa hari atau beberapa minggu lagi.

Penasihat keselamatan kebangsaan White House, Jake Sullivan menyatakan, keadaan kini di ambang perang.

Jake Sullivan menyatakan, Russia boleh mengambil tindakan ketenteraan terhadap Ukraine beberapa minggu lagi namun masih boleh memilih jalan diplomatik.

Kenyataan itu dibuat selepas dua pegawai Amerika Syarikat memberitahu, Russia telah menempatkan kira-kira 70% tentera tempurnya di sempadan.

Tindakan itu dipercayai menjadi persediaan bagi melancarkan peperangan besar-besaran ke atas Ukraine.

Sebelum ini, Russia merampas Crimea daripada Ukraine pada tahun 2014.

Ukraine cuba mendapatkan lebih banyak bantuan ketenteraan dan berusaha meredakan kebimbangan terhadap peperangan itu.

Menteri Luar, Dmytro Kuleba, mengatakan negara itu mendapat sokongan antarabangsa yang belum pernah berlaku sebelum ini.

Dalam pada itu, Amerika Syarikat menghantar sekumpulan anggota tenteranya ke Eropah Timur sebagai persediaan menghadapi ketegangan yang semakin memuncak di antara Ukarine dan Rusia.

Kumpulan tentera itu dilihat menaiki pesawat sebelum bertolak dari kem Fort Bragg di Carolina Utara.

Seramai 1,700 anggota tentera, keseluruhannya dari Divisyen Udara ke-82, telah dihantar ke Poland, manakala 300 lagi akan bergerak ke Jerman.

Ahad lalu, pesawat yang membawa anggota serta kelengkapan tentera dilihat telah mendarat di lapangan terbang Poland bagi memperkuatkan tentera perikatan NATO.

Amerika Syarikat berkata mereka akan menghantar 3,000 anggota tentera ke Poland dan Romania bagi mengelakkan negara-negara di Eropah Timur terjebak daripada krisis yang berlaku di antara Rusia dan Ukraine.

Krisis itu berlaku selepas Rusia mengerahkan lebih 100,000 tenteranya ke sempadan Ukraine, sekali gus mengundang persepsi bahawa mereka mahu menawan negara jiran tersebut.

Bagaimanapun, Rusia menafikan perkara tersebut, sebaliknya berkata tindakan ketenteraan hanya akan diambil sekiranya beberapa permintaan mereka tidak dipenuhi, termasuk perjanjian daripada NATO untuk tidak mengiktiraf Kyiv.


Kem sementara migran dibersihkan, dipindahkan ke tempat  perlindungan

TIJUANA (MEXICO), 7 Februari - Pihak berkuasa Mexico membersihkan kem sementara berdekatan sempadan Amerika yang menempatkan 400 migran.

Mereka telah dipindahkan ke tiga tempat perlindungan berbeza di sempadan Bandar Tijuana.

Datuk Bandar Tijuana - Montserrat Caballero memberi jaminan untuk tetap memberi perlindungan kepada kesemua migran tidak kiralah mereka memilih untuk tinggal di tempat perlindungan disediakan atau pulang ke negara asal masing-masing.

Pemindahan itu bagaimanapun, mendapat kritikan organisasi hak asasi yang menyifatkan tindakan itu sebagai sesuatu yang menyedihkan.


Darurat diisytihar, bantahan vaksin COVID-19 jadi ancaman serius penduduk

MONTREAL, 7 Februari- Darurat diisytihar di pusat bandar Kanada pada Ahad apabila bantahan pemandu trak terhadap keperluan vaksinasi COVID-19 untuk golongan itu merentas sempadan menjadi tidak terkawal.Datuk Bandar Ottawa, Jim Watson menerusi kenyataan memaklumkan, darurat dilaksana selepas demonstrasi besar-besaran itu memberi ancaman serius kepada keselamatan penduduk."Kita memerlukan sokongan daripada bidang kuasa lain dan pelbagai peringkat kerajaan.Keadaan benar-benar di luar kawalan, jumlah penunjuk perasaan jauh lebih ramai berbanding anggota dan pegawai polis," katanya.Penduduk tempatan mengadu setelah hon dan siren dibunyikan tanpa henti, selain diganggu oleh penunjuk perasaan.Semalam polis telah mengumumkan langkah baharu bagi menghalang orang ramai membantu penunjuk perasaan di lokasi demonstrasi.Polis akan menyekat sesiapa yang cuba membawa masuk tong minyak bagi kegunaan ratusan trak besar yang menghalang kebanyakan jalan sehingga melumpuhkan pusat bandar Ottawa sejak sembilan hari lalu.Demonstrasi bermula dengan bantahan pemandu lori terhadap keperluan vaksinasi untuk merentasi sempadan Kanada-Amerika Syarikat (AS).Bagaimanapun, ia telah bertukar menjadi protes yang lebih besar terhadap sekatan kesihatan COVID-19 dan kerajaan pimpinan Perdana Menteri, Justin Trudeau. -AFP


Maghribi buka semula sektor pelancongan

CASABLANCA, 7 Februari- Maghribi membuka semula ruang udaranya pada Isnin dalam usaha untuk memberi nafas kepada sektor pelancongan yang teruk dilanda krisis, dua bulan selepas ia membatalkan penerbangan komersial kerana kebimbangan terhadap COVID-19.Langkah terbaharu kerajaan Afrika Utara itu disambut baik oleh pemain pelancongan yang telah mengalami kerugian selama dua tahun akibat wabak itu, serta rakyat Maghribi yang terkandas di luar negara.Bagaimanapun, penumpang masih perlu menunjukkan bukti vaksinasi COVID-19 dan ujian PCR negatif dalam tempoh 48 jam sebelum penerbangan, kata kerajaan dalam satu kenyataan.Bagi penumpang yang tiba, mereka dikehendaki menjalani ujian pantas selanjutnya dan ada yang akan dipilih secara rawak untuk ujian PCR.Kes yang didapati positif pula diwajibkan untuk menjalani kuarantin.Sektor pelancongan Maghribi telah dilanda kerugian kira-kira €8 bilion.Pihak berkuasa telah berikrar untuk melancarkan kempen promosi pelancongan di Maghribi dan berkata mereka bekerjasama dengan syarikat penerbangan untuk melancarkan semula sektor itu.


Presiden baharu Honduras disahkan positif COVID-19

TEGUCIGALPA, 7 Februari- Xiomara Castro, yang baru mengangkat sumpah jawatan sebagai Presiden Honduras penghujung bulan lalu, mengesahkan dirinya dijangkiti COVID-19.Castro berkata, walaupun disahkan positif COVID-19, beliau tetap akan menjalankan tugas rasmi semasa menjalani rawatan dan kuarantin.“Keputusan (ujian) PCR semalam (Sabtu) negatif, tetapi hari ini (Ahad) positif,” kata Castro dalam akaun Twitternya."Berdasarkan ujian itu tahap jangkitan saya adalah ringan. Namun, saya sentiasa memohon perlindungan tuhan serta rahmat dari pencipta alam semesta agar diberi kesembuhan dan kesihatan yang baik."Saya akan terus menjalankan tugas dengan ikrar untuk mereformasikan negara yang dilanda jenayah dan kemiskinan ini menjadi sebuah negara sosialis dan demokratik," katanya.Presiden wanita itu juga mengesahkan beliau dan suaminya Manuel Zelaya, sudah mengambil suntikan vaksin.Beliau menjadi Presiden pertama daripada kalangan wanita memegang jawatan tersebut selepas memenangi pilihan raya Presiden yang mewakili Parti Libre pada November tahun lalu.Castro, 62, yang juga pemimpin parti itu menang pilihan raya selepas menewaskan pencabar terdekatnya, Nasry Asfura iaitu Datuk Bandar Tegucigalpa daripada Parti Kebangsaan.Majlis angkat sumpah jawatan itu dilakukan di hadapan Hakim Carla Romero di hadapan 29,000 orang di sebuah stadium di Tegucigalpa.Tetamu yang menyaksikan majlis angkat sumpah itu ialah Naib Presiden Amerika Syarikat (AS), Kamala Harris, Raja Felipe VI dari Sepanyol dan Naib Presiden Taiwan, William LaiAFP melaporkan lebih 40,000 orang di Honduras telah dijangkiti COVIDd-19 dan daripada jumlah itu, lebih daripada 10,500 kematian dicatat akibat jangkitan berkenaan. -AFP


Jangan samakan simptom COVID-19 dengan demam biasa - Pakar

JAKARTA, 7 Februari- Pakar epidemiologi Australia di Universiti Griffith, Dicky Budiman, menggesa orang ramai supaya tidak menyamakan simptom COVID-19 dengan tanda demam selesema biasa.Beliau mengakui bahawa terdapat persamaan antara gejala wabak itu dengan demam selesema seperti batuk, hidung berair dan juga demam.Namun jelasnya, terdapat perbezaan di mana pesakit yang dijangkiti COVID-19 mengalami masalah olfaktori (berkaitan dengan deria bau), meskipun pesakit Omicron jarang mengalami simptom sedemikian.Varian Omicron pula lebih mudah berjangkit dan lebih pantas merebak berbanding demam selesema biasa."Simptom yang serupa demam selesema memang wujud. Namun, ia bukan demam selesema. Kita perlu tahu bahawa semua penyakit yang teruk sebegini adalah seperti demam selesema. Ia dikenali sebagai penyakit yang serupa dengan demam selesema," menurutnya lagi.Dicky turut menekankan sebarang varian COVID-19 tidak boleh merebak secara semula jadi, dan ia memerlukan perantara untuk menjangkiti orang lain.Jika orang ramai tidak mengehadkan kegiatan mereka dan melaksanakan protokol kesihatan dengan tegas, penularan COVID-19 akan menjadi semakin tidak terkawal.Pakar epidemiologi itu juga menerangkan bahawa COVID-19 membawa kesan jangka panjang yang boleh menurunkan mutu kesihatan awam.Jika ia berlarutan, pandemik ini akan membebankan ekonomi negara. -AFP


Taufan Batsirai di Madagascar semakin lemah

MADAGASCAR, 7 Februari- Hujan lebat dan banjir dijangka terus-terusan berlaku walaupun badai Taufan Batsirai semakin lemah.Kelajuan purata angin taufan turun mendadak hampir separuh kepada 80 km/j.Menurut Jabatan Meteorologi kepulauan itu, taufan berkenaan adalah ribut kedua melanda negara pulau itu dalam tempoh beberapa minggu, bergerak ke arah barat pada kadar 19 km/j."Namun, banjir di kawasan terjejas masih dijangka berlaku berikutan hujan lebat," katanya, sambil menambah Batsirai akan muncul di laut di Selat Mozambique hari ini.Batsirai mendarat di daerah Mananjary, lebih 530 kilometer (km) di tenggara ibu kota Antananarivo, sekitar jam 8 malam waktu tempatan semalam."Ia sampai ke pulau itu sebagai ribut tropika yang kuat, membawa angin berkelajuan 165 km/j," kata jurucakap agensi pengurusan bencana negara, Faly Aritiana Fabien.Pihaknya juga memaklumkan bimbang kemungkinan kerosakan yang besar dan meluas.Selepas satu jam setengah taufan melanda, kira-kira 27,000 mangsa sudah meninggalkan kediaman. -AFP


70 tahun memegang takhta, Ratu Elizabeth II paling lama berkhidmat

LONDON, 7 Februari- Jubli platinum Ratu Elizabeth II, diraikan dengan senarai panjang pelbagai acara perayaan termasuk dihujani ucapan tahniah daripada rakyat jelata.Sejak mendudukii takhta pada 1952, baginda merupakan raja paling lama berkhidmat dalam sejarah Britain mengatasi rekod Ratu Victoria yang menduduki takhta selama 63 tahun.Malah di bawah pemerintahannya telah menyaksikan 14 perdana menteri dilantik bermula Winston Churchill hingga Boris Johnson.Selepas kematian Putera Philip pada April tahun lalu, Ratu Elizabeth II menjalankan semula tugasan rasmi negara.Baginda pernah dimasukkan ke hospital tahun lalu kerana masalah kesihatan, sekali gus menyebabkannya jarang membuat penampilan di khalayak.Malah, dilaporkan ketika ini, baginda lebih banyak menghabiskan masa di Istana Windsor, lebih-lebih lagi sejak penularan wabak COVID-19.Untuk rekod, hanya tiga kerabat diraja di seluruh dunia yang pernah memegang takhta lebih daripada 70 tahun. -AFP


Masyarakat dunia ratapi pemergian Rayan

IGHRANE, 7 Februari- Seluruh dunia meratapi kematian Rayan Oram, kanak-kanak lelaki berusia lima tahun yang meninggal dunia selepas terperangkap selama lima hari di dalam telaga sedalam 32 meter.Penduduk Maghribi dan dunia turut terkejut dengan insiden tragik itu selepas pasukan penyelamat bertungkus-lumus berusaha menyelamatkan kanak-kanak itu yang mendapat jolokan 'Little Rayan' dari warga maya seluruh dunia.Tanda pagar "Save Rayan" menjadi tular dengan ucapan takziah mengiringi pemergian tragis itu sejak semalam.Usaha menyelamatkan Rayan yang terperangkap selepas terjatuh dalam perigi berhampiran rumah keluarganya di perkampungan Inghrane wilayah Chefchaouen menyentuh hati dan perasaan masyarakat dunia.Sepanjang operasi untuk mengeluarkannya dari dasar telaga sepanjang 32 meter, pasukan penyelamat memberi peringatan mereka tidak tahu sama ada kanak-kanak itu masih hidup atau sebaliknya.Penantian selama lima hari berakhir dengan kesedihan selepas pihak Istana Maghribi mengumumkan Rayan ditemui dalam keadaan tidak bernyawa.Dalam operasi itu, pasukan penyelamat menggunakan jentolak, menggali tanah merah di sekeliling telaga sehingga ke paras kanak-kanak itu terperangkap dan pasukan penggerudi turut menggali terowong mendatar untuk mencapainya dari bahagian sisi.Tetapi operasi penggalian menjadi perlahan apabila pasukan penggerudi terpaksa mengorek dengan tangan untuk mengelakkan gegaran yang mungkin menyebabkan tanah runtuh menimpa Rayan.Ibu bapa Rayan dilihat berjalan menuruni cerun ke dalam terowong mendatar, kelihatan amat sedih sebelum kembali dan menaiki ambulans tanpa sepatah kata manakala penduduk dan orang awam mula meninggalkan lokasi dalam keadaan hiba. -AFP


Musim kempen pilihan raya Filipina bermula

MANILA, 6 Februari- Calon-calon pilihan raya Filipina akan berdepan tekanan Selasa ini untuk memulakan kempen rasmi mereka, dengan anak lelaki bekas diktator, Ferdinand Marcos mengetuai saingan presiden ketika beliau dilihat berusaha membina kebangkitan semula bagi legasi keluarganya.Keturunan politik, selebriti dan bekas banduan antara pesaing yang akan bertanding untuk merebut lebih 18,000 jawatan dalam pemilihan 9 Mei depan, dengan saingan banyak bertumpu terhadap usaha untuk menggantikan pemimpin berkuasa, Rodrigo Duterte.Lebih 35 tahun selepas Filipina bangkit daripada pemerintahan diktator bapanya, tinjauan pengundi menunjukkan Ferdinand Marcos Jr menuju ke arah kemenangan besar, selepas kempen media sosial besar-besaran berjaya meningkatkan sokongannya.Ia juga didorong gandingan hebat bersama anak perempuan pertama dan calon Naib Presiden Duterte, Marcos Jr, salah seorang tokoh paling polarisasi di Filipina, yang berikrar untuk menyatukan negara dan memberi masa depan sebaiknya untuk rakyat.Di Filipina, presiden dan naib presiden dipilih secara berasingan.Usaha untuk melucutkan kelayakan Marcos Jr dalam sabitan cukai selama berdekad-dekad mencetuskan perbalahan awam antara pegawai pilihan raya, sementara dakwaan menghidu kokain dan rasuah dalam kalangan calon presiden sudah mencetuskan fitnah sehingga mengheret suasana politik huru-hara.Seperti biasa, personaliti politik akan mendahului saingan bagi kebanyakan kira-kira 65 juta pengundi yang bakal menentukan siapa yang akan disokong."Ini akan menjadi kempen yang dikuasai oleh personaliti dan dinasti politik, bukannya pertandingan ke atas dasar atau ideologi ekonomi," kata penganalisis Kumpulan Eurasia, Peter Mumford.Presiden yang akan berundur biasanya mengenal pasti pengganti pilihan mereka, yang diharapkan dapat menghalangnya dari dipenjara sama seperti melindungi warisan mereka.Namun, Duterte berdiam diri sejak pilihannya, Senator Christopher Go, menarik diri daripada saingan.Tinjauan menunjukkan Marcos Jr, yang lebih dikenali sebagai 'Bongbong', mendahului dalam saingan lima calon yang dipercayai akan merebut jawatan presiden.Naib Presiden, Leni Robredo, berada jauh di tempat kedua, diikuti Datuk Bandar, Francisco Domagoso, juara tinju, Manny Pacquiao serta bekas ketua polis, Panfilo Lacson."Tiada apa-apa yang ditetapkan, ia saingan yang sangat longgar," kata penganalisis politik, Richard Heydarian dalam taklimatnya.Kemenangan untuk Marcos Jr akan menandakan kemunculan semula politik diktator dari golongan kontroversi, yang pernah dihantar ke dalam buangan Amerika Syarikat (AS) selepas kejatuhan memalukan mereka pada 1986.Diktator itu menyokong pencabulan hak asasi manusia yang meluas untuk mengekalkan kawalannya ke atas negara dan membenarkan rompakan besar-besarannya, dengan beribu-ribu orang dibunuh atau diseksa, kata kerajaan Filipina sebelum ini.Penentang yang cuba menghalang kepulangan keluarga Marcos ke istana presiden sudah memfailkan petisyen terhadap Suruhanjaya Pilihan Raya supaya anak lelakinya itu dihalang untuk bersaing atas sabitan terdahulu kerana gagal memfailkan penyata cukai pendapatan.Marcos Jr berjaya mengatasi salah satu cabaran dihadapi, namun keputusan penting beberapa lagi kes yang mendorong kehilangan kelayakannya sudah ditangguhkan."Saya rasa ada cukup ruang untuk melepaskannya. Negara ini mungkin akan huru-hara jika 'Bongbong' hilang kelayakan," kata seorang pemerhati lama politik Filipina.Marcos Jr cuba mempertahankan pemerintahan bapanya ketika rejim itu berkuasa sebelum ini, namun persoalan mengenai masa lalu keluarganya dan kekayaan yang didakwa diperoleh secara haram sudah menjadi punca kegusaran.Sementara Robredo, yang menewaskan Marcos Jr pada saingan Naib Presiden pada 2016, menyertai saingan presiden berikutan tekanan daripada penyokong dan kumpulan pembangkang.Biarpun kempennya yang didorong oleh sukarelawan sudah menarik minatnya dengan progresif, personalitinya yang lemah lembut menjejaskan daya tarikannya di negara itu.Profesor sains politik Universiti Filipina, Jean Franco berkata - "Kami mahukan seorang pemimpin yang bersemangat," katanya. - AFP


Wabak campak ragut nyawa 74 kanak-kanak di wilayah Badakhshan

FAIZABAD, 6 Februari - Sekurang-kurangnya 74 kanak-kanak maut akibat wabak campak di wilayah Badakhshan utara Afghanistan dalam tempoh dua bulan ini.“Terdapat sejumlah kes campak di beberapa daerah Badakhshan, termasuk Kuf Ab, Darwaz, Kohistan serta ibu kota wilayah Faizabad dan kawasan pinggiran sejak dua bulan lalu,"“Sekurang-kurangnya 74 kanak-kanak meninggal dunia selepas dijangkiti penyakit itu di daerah Kuf Ab dan Kohistan,” kata Pengerusi Lembaga Pengarah Penerangan dan Kebudayaan wilayah Maazudin Ahmadi.Meliputi Kuf Ab, Darwaz, Kohistan serta ibu kota wilayah Faizabad dan kawasan pinggiran.Perkara itu dinyatakan Pengerusi Lembaga Pengarah Penerangan dan Kebudayaan wilayah, Maazudin Ahmadi. Kebanyakan kanak-kanak yang terkorban tinggal di kawasan tanpa kehadiran pegawai kesihatan awam dan kemudahan vaksin. - BERNAMA


Kanak-kanak bawah umur masih ditahan di penjara Syria - PBB

BEIRUT, 6 Februari- Pertubuhan Bangsa-Bangsa Bersatu (PBB) hari ini memaklumkan kanak-kanak bawah umur masih ditahan di penjara timur laut Syria yang diserang oleh kumpulan Daesh bulan lalu, dengan keadaan mereka dilaporkan tidak menentu.Kumpulan hak asasi antarabangsa, termasuk Save the Children dan Human Rights Watch sebelum ini memberitahu 700 kanak-kanak lelaki berada di penjara Ghwayran sebelum serangan pada 20 Januari lalu itu.Berumur antara 12 dan 18 tahun, mereka termasuk ramai yang mempunyai saudara dewasa di penjara berkenaan dan dipindahkan dari kem sementara berhampiran yang menempatkan ribuan kanak-kanak pejuang jihad."Tabung Kanak-Kanak Pertubuhan Bangsa-Bangsa Bersatu (UNICEF) bertemu dengan beberapa kanak-kanak yang masih ditahan di pusat tahanan Ghwayran," kata agensi PBB itu dalam satu kenyataan."Biarpun beberapa perkhidmatan asas dilaksanakan, keadaan kanak-kanak ini sangat tidak menentu," katanya tanpa menyatakan bilangan kanak-kanak bawah umur yang masih ditahan.Farhad Shami dari Pasukan Demokratik Syria (SDF) yang diketuai Kurdish memberitahu ratusan kanak-kanak di bawah umur masih ditahan di Ghwayran, namun enggan mendedahkan angka tepat."Mereka disimpan di tempat yang selamat," katanya turut memaklumkan percubaan militan memasuki penjara berkenaan dari penjara Ghwayran di bandar Hasakeh mencetuskan pertempuran selama seminggu di sekitar Kurdish, menyebabkan ratusan terbunuh, sebelum tentera pimpinan Kurdish menawan semula penjara itu.UNICEF berkata, mereka sedang berusaha untuk segera menyediakan penjagaan bagi kanak-kanak di bawah umur dan mengesahkan bersedia membantu menyediakan tempat selamat di timur laut Syria bagi menjaga kanak-kanak paling terjejas.Hari ini, SDF dalam satu kenyataan menjelaskan UNICEF adalah agensi PBB pertama yang diberi kebenaran untuk melawat penjara itu sejak serangan terbabit."Delegasi itu diberikan maklumat mengenai status remaja yang dikaitkan dengan Deash," tambah SDF, menggunakan akronim bahasa Arab untuk kumpulan militan.Rakaman video lawatan itu disiarkan di rangkaian media sosial menunjukkan kira-kira puluhan budak lelaki, ramai yang berselimut, di dalam sel penjara.Pihak berkuasa Kurdish sudah berulang kali menyalahkan masyarakat antarabangsa kerana gagal menyokong usaha untuk memulihkan dan menghantar pulang kanak-kanak jihad.Ghwayran menempatkan sekurang-kurangnya 3,500 suspek militan sebelum serangan bulan lalu. - AFP


Lata Mangeshkar meninggal dunia pada usia 92 tahun akibat COVID-19

MUMBAI, 6 Februari- Penyanyi legenda Bollywood, Lata Mangeshkar, meninggal dunia pada usia 92 tahun.Beliau meninggal dunia pada Ahad di Hospital Breach Candy, di sini, selepas dimasukkan ke Unit Rawatan Rapi (ICU) sejak 11 Januari lalu selepas disahkan positif COVID-19 dan mengalami jangkitan kuman pada paru-paru."Saya sedih tidak terkata," tulis Perdana Menteri India Narendra Modi di Twitter."Lata Didi yang baik hati dan penyayang telah meninggalkan kita. Dia meninggalkan kekosongan dalam negara kita yang tidak dapat diisi."Generasi akan datang akan mengingatinya sebagai seorang yang teguh dalam budaya India, yang suaranya merdu dan mempunyai keupayaan yang tiada tandingan untuk memukau," tulis Modi mengenai Mangeshkar.Mangeshkar dilahirkan pada 28 September 1929 di pusat bandar Indore dan memulakan kerjayanya pada usia 13 tahun, selepas bapanya meninggal dunia dan beliau mengambil tugas membantu ibunya menyara menyara empat adik-beradiknya.Lima tahun kemudian, beliau mendapat peluang pertama merakamkan lagu untuk filem Aapki Sewa Mein.Penyanyi bersuara lunak merdu yang dikenali sebagai 'The Nightingale of India' itu sudah merakamkan lebih 30,000 lagu dalam 36 bahasa termasuk Hindi, Tamil, Malayalam dan Bengali untuk lebih 1,000 filem.Sumbangan utama Mangeshkar sangat besar kepada industri muzik klasik termasuk lagu filem, ghazal bhajans, pop dan banyak genre lagi.Jumlah lagu dirakamkan antara 1974 hingga 1991 menjadikan namanya tercatat dalam Guinness Book of World Records.Lagu-lagunya turut dimainkan pada sambutan Hari Kebangsaan India setiap tahun.- AFP


Lima terbunuh dalam letupan lombong arang batu di Pakistan

ISLAMABAD, 6 Februari- Letupan lombong arang batu di wilayah Balochistan barat daya Pakistan mengorbankan sekurang-kurangnya lima pekerja dan mencederakan lima yang lain, kata Pihak Berkuasa Pengurusan Bencana Wilayah (PDMA) Balochistan pada Sabtu.Tragedi berlaku akibat pengumpulan gas metana di lombong arang batu yang terletak di pinggir Quetta, ibu kota wilayah Balochistan, kata PDMA seperti dilaporkan Xinhua.Mangsa yang cedera dibawa ke hospital berhampiran, dan tiga daripadanya dalam keadaan kritikal.Pihak berkuasa bertindak menutup lombong itu, dan melancarkan siasatan mengenai kejadian terbabit.-BERNAMA


Ratu Elizabeth restu Camilla jadi permaisuri, jika Putera Charles naiki takhta

LONDON, 6 Februari- Permaisuri Britain, Ratu Elizabeth II memberi sokongan kepada isteri Putera Charles, Camilla dinobatkan sebagai permaisuri apabila pewaris takhta itu menjadi raja, mengukuhkan kedudukannya di tengah-tengah keluarga diraja selepas pernah dinilai sebagai orang luar.Ia dinyatakan baginda dalam surat yang ditulis menandakan peringatan ke-70 menaiki takhta.Ratu berharap Camilla, diangkat sebagai permaisuri ketika anaknya, Charles menaiki takhta sebagai raja dan mendapat sokongan rakyat sepenuhnya.Ratu dengan jelas membuka jalan bagi Camilla, dan permintaan ini menegaskan bahwa Camilla, yang sering dianggap sebagai 'orang luar' oleh rakyat Britain memiliki tempat tersendiri dalam keluarga diraja berkenaan.Tindakan Ratu Elizabeth mencerminkan penerimaan yang lebih luas terhadap status Camilla dalam keluarga diraja.Putera Charles dan Camilla, berkahwin pada tahun 2005 dalam satu majlis di Windsor.Clarence House dipetik berkata pada Sabtu bahawa mereka tersentuh dan berbesar hati dengan permintaan baginda.Camilla yang bergelar Duchess of Cornwall, kini kerap mewakili keluarga diraja bersama Charles semasa menjalankan tugas rasmi.Sepanjang sejarah British, isteri seorang raja biasanya diberi gelaran 'Queen Consort' ketika berkahwin.Namun secara rasmi telah diputuskan bahawa Camilla menggunakan gelaran Princess Consort jika Charles menjadi raja. -REUTERS


COVID-19: Hong Kong catat jumlah kes harian tertinggi sejak dilanda pandemik

HONG KONG, 6 Februari - Jumlah kes harian COVID-19 di Hong Kong dilaporkan melonjak ke paras paling tinggi.

Ketua Eksekutif Hong Kong Carrie Lam berkata, satu mesyuarat akan diadakan Selasa depan bagi membincangkan rancangan untuk memperketatkan langkah-langkah penjarakan sosial.

Menurut media tempatan, sebanyak 350 kes jangkitan baharu dilaporkan dalam tempoh 24 jam lalu.

Kementerian Kesihatan beri amaran tempoh dua minggu akan datang adalah penting dalam usaha mengawal gelombang kelima penularan COVID-19 di bandar tersebut.

Pihak berkuasa khuatir gelombang penularan ini adalah yang paling buruk pernah melanda Hong Kong sejak pandemik COVID-19 bermula.

Lebih banyak bangunan kediaman sudah pun diletakkan di bawah sekatan dan pada masa sama pegawai kesihatan berusaha untuk mengenal pasti kontak rapat kes-kes positif.


Protes vaksin COVID-19: Lebih ramai penunjuk perasaan banjiri bandar utama Kanada

OTTAWA, 6 Februari- Lebih ramai penunjuk perasaan membanjiri jalan raya dan bandar lain di Kanada, mendesak kerajaan supaya menarik balik arahan mewajibkan vaksin COVID-19.Bantahan yang memasuki minggu kedua itu juga sebagai protes terhadap sekatan yang dilaksana bagi membendung pandemik itu.Di ibu negara, penunjuk perasaan berkumpul di sekitar unggun api dalam keadaan suhu sejuk melampau.Sauna mudah alih dan istana belon untuk kanak-kanak juga dibina di luar bangunan parlimen sambil penunjuk perasaan mengibarkan bendera Kanada dan melaungkan slogan antikerajaan.Bagaimanapun, laungan "kebebasan" itu dibalas dengan jeritan "pulang" daripada sekumpulan kecil pihak yang tidak berpuas hati dengan tindakan penunjuk perasaan itu.Demonstrasi, yang bermula dengan bantahan daripada pemandu lori terhadap keperluan vaksin untuk merentasi sempada Kanada-Amerika Syarikat (AS) telah berubah menjadi protes yang lebih meluas terhadap sekatan kesihatan COVID-19.Polis telah memasang penghadang jalan untuk menyekat akses kenderaan ke pusat bandar selepas ribuan penunjuk perasaan termasuk dua yang menunggang kuda menyertai kumpulan pemandu lori merempuh masuk jalan raya di Ottawa.Bantahan sama turut berlaku di hampir setiap bandar utama di Kanada termasuk Toronto dan Winnipeg. -AFP


Presiden Turki dan isteri positif varian Omicron

ISTANBUL, 6 Februari - Presiden Turki Recep Tayyip Erdogan dilaporkan positif COVID-19.

Menerusi akaun Twitter rasminya, beliau memaklumkan, hasil ujian COVID-19 menunjukkan dirinya dan isteri positif selepas mengalami gejala ringan.

Menurutnya lagi, kedua-dua mereka didapati dijangkiti varian Omicron.

Bagaimanapun Erdogan akan meneruskan tugas di rumah.

Beliau juga berharap rakyat mendoakan kesembuhan mereka.

Barisan pentadbiran parti pemerintah AKP, menteri dan pemimpin pembangkang turut mendoakan kesembuhan Erdogan dan isteri.


PBB harap China benarkan lawatan khas ke wilayah Xinjiang - AFP

NEW YORK, 6 Februari - Pertubuhan Bangsa-bangsa Bersatu (PBB) berharap Beijing membenarkan Ketua Hak Asasi badan dunia itu, Michelle Bachelet melakukan 'lawatan khas' ke China, termasuk ke wilayah Xinjiang.

Setiausaha Agung PBB, Antonio Guterres berkata, menzahirkan harapan PPB itu dalam pertemuannya dengan Presiden Xi Jinping dan Menteri Luar China, Wang Yi ketika Sukan Olimpik Musim Sejuk berlangsung.

Bagaimanapun, China setakat ini tetap menolak kehadiran Bachelet, bekas Presiden Chile untuk melawat negara itu termasuk wilayah bergolak Xinjiang.

PBB dalam kenyataan berkata, Guterres menyatakan hasrat untuk meningkatkan kerjasama antara PBB dan China dalam segala aspek keamanan dan keselamatan, pembangunan mampan, perubahan iklim dan biodiversiti serta hak asasi manusia.

Mengenai perubahan iklim, Guterres mengiktiraf usaha penting dilakukan China untuk menangani perubahan iklim tetapi mengulangi rayuan untuk berusaha mempercepatkan peralihan kepada ekonomi hijau.

Amerika Syarikat (AS) dan negara Barat mengisytiharkan layanan China terhadap penduduk Uyghur di Xinjiang sebagai 'pembunuhan beramai-ramai', namun dinafikan sekeras-kerasnya oleh Beijing.

China turut menggesa pengkritik untuk berhenti mempolitikkan Sukan Olimpik yang dibayangi pelbagai isu seperti hak asasi, COVID-19 dan kebimbangan terhadap nasib atlet yang bersuara dalam isu Xinjiang dalam kejohanan itu.


Taufan Batsirai hampiri Madagascar, menimbulkan 'ancaman yang sangat serius'

VATOMANDRY, MADAGASCAR, 5 Februari-  Madagascar bersiap sedia untuk menghadapi Taufan Batsirai yang akan melanda bahagian timur pulau Lautan Hindi hari ini, dengan angin kencang dan hujan lebat yang menimbulkan 'ancaman sangat serius' kepada berjuta-juta orang.Penduduk berborak sebelum ribut mendarat di negara miskin yang masih dalam pemulihan daripada Ribut Tropika Ana pada akhir Januari.Perkhidmatan cuaca Meteo-Perancis memberi amaran mengenai angin sehingga 260 kilometer sejam (km/j) dan ombak setinggi 15 meter (m).Ia berkata, Batsirai berkemungkinan akan mendarat petang ini sebagai taufan tropika yang kuat, 'menunjukkan ancaman yang sangat serius kepada kawasan itu' selepas melepasi Mauritius dan membasahi pulau Perancis La Reunion selama dua hari dengan hujan lebat.Penduduk di bandar pantai timur Vatomandry sedang mengumpul bekalan sebagai persediaan menghadapi ribut."Kami telah menyimpan stok selama seminggu, seperti beras juga bijirin kerana disebabkan pemotongan elektrik kami tidak dapat menyimpan daging atau ikan," kata Odette Nirina, 65, seorang pengusaha hotel di bandar pinggir laut Vatomandry."Saya juga telah menyimpan arang batu. Di sini kami sudah biasa dengan taufan," katanya kepada AFP.Tiupan angin berkelajuan lebih 50 km/j melanda pekan Vatomandry pagi ini disertai hujan sekejap-sekejap.Penduduk telah mengukuhkan bumbung dengan meletakkan beg pasir.Pertubuhan Bangsa-Bangsa Bersatu (PBB) berkata, ia meningkatkan kesiapsiagaannya dengan agensi bantuan, meletakkan pesawat penyelamat bersiap sedia dan mengumpul bekalan kemanusiaan.Kesan Batsirai ke atas Madagascar dijangka 'besar', kata Jens Laerke, jurucakap organisasi kemanusiaan PBB OCHA, memberitahu pemberita di Geneva, hari ini.Sekurang-kurangnya 131,000 orang terjejas oleh Ana di seluruh Madagascar pada akhir Januari.Sekurang-kurangnya 58 orang terbunuh, kebanyakannya di ibu negara Antananarivo.Ribut itu turut melanda Malawi, Mozambique dan Zimbabwe, menyebabkan berpuluh-puluh kematian.Program Makanan Sedunia (WFP) PBB menunjukkan anggaran pihak berkuasa negara bahawa kira-kira 595,000 orang boleh berisiko terjejas secara langsung oleh Batsirai, dan 150,000 lagi mungkin kehilangan tempat tinggal akibat tanah runtuh dan banjir baharu."Kami sangat gementar," kata Pasqualina Di Sirio, yang mengetuai program WFP di Madagascar, memberitahu pemberita melalui pautan video dari pulau Lautan Hindi.Pasukan mencari dan menyelamat di pulau itu telah diletakkan dalam keadaan berjaga-jaga dan penduduk mengukuhkan kediaman mereka.Ribut itu menimbulkan risiko kepada sekurang-kurangnya 4.4 juta orang dalam satu cara atau yang lain.- AFP


Pemerintahan Ratu Elizabeth II Britain kini memasuki 70 tahun

LONDON, 6 Februari - Elizabeth Alexandra Mary Windsor, lebih dikenali sebagai Ratu Elizabeth II, telah menduduki takhta Britain selama 70 tahun.Sambutan jubli platinum itu menyaksikan baginda menduduki takhta paling lama dalam kalangan kerabat diraja Britain sejak 1952, lapor Agensi Anadolu (AA).Istana Buckingham awal tahun ini menerbitkan senarai acara yang dirancang untuk merayakan upacara itu pada musim panas, termasuk konsert, upacara khas, pesta jalanan dan cuti tambahan untuk rakyat.Dilahirkan pada 21 April 1926, baginda menaiki takhta selepas kemangkatan ayahandanya Raja George VI pada 6 Feb 1952.Pada 2015, antara raja dan ratu Britain baginda yang paling lama bertakhta, mengatasi rekod Ratu Victoria, yang menduduki takhta selama 63 tahun dan tujuh bulan.Pembukaan Parlimen pertama oleh baginda adalah pada 4 November 1952, dan tahun berikutnya baginda ditabalkan di Biara Westminster pada 2 Jun.Baginda dan suaminya Putera Philip dikurniakan dua cahaya mata, Putera Charles dan Puteri Anne, sebelum baginda menaiki takhta.Mereka dikurniakan dua lagi cahaya mata, Putera Andrew dan Putera Edward selepas ditabalkan menjadi permaisuri.Mereka mempunyai lapan cucu dan 10 cicit.Putera Philip mangkat pada 9 April 2021, ketika berusia 99 tahun.Ratu Elizabeth ialah raja British pertama yang melangkaui jubli platinum, bermaksud 70 tahun bertakhta.Baginda merupakan satu-satunya kerabat diraja wanita yang menyertai angkatan tentera.Ratu Elizabeth II ialah ketua negara paling banyak mengembara di dunia, melawat lebih daripada 110 negara tetapi tidak pernah menggunakan pasport kerana baginda tidak memilikinya.Baginda Ratu juga satu-satunya dibenarkan memandu tanpa lesen memandu di UK.Lawatan rasmi pertamanya adalah ke Jerman Barat pada 1965, pertama kali untuk seorang kerabat diraja British sejak 1913.Ratu Elizabeth II juga menjadi raja British pertama melawat tanah besar China pada 1986.Ketika era pemerintahan baginda, UK menyaksikan perubahan politik dengan perlantikan 14 perdana menteri, dari Winston Churchill hingga Boris Johnson.Pemerintah berusia 94 tahun itu adalah ketua negara bagi 15 negara di Komanwel termasuk Australia, Kanada, New Zealand, Antigua dan Barbuda, Bahamas, Belize, Grenada, Jamaica, Papua New Guinea, Saint Lucia, Kepulauan Solomon, St. Kitts dan Nevis, dan St Vincent dan Grenadines dan negara bukan Komanwel Gibraltar, Kepulauan Falkland, Bermuda dan Kepulauan Cayman. -BERNAMA